Emboltred (Tropenmuseum, Amsterdam)\nRaden Saleh Sjarif Boestaman (1811 – 23 a viz Ebrel 1880) a oa ul livour romantel eus Indonezia. Sellet a reer outañ evel ar c'hentañ livour "modern" en Indonezia (a oa Indez Nederlandat ar Reter d'ar c'houlz-se). Livet en deus taolennoù e-giz romantouriezh europat an XIXvet kantved, met gwelet a reer ar roud eus e sevenadur hag e ijin en e oberennoù.\nGanet e voe war ar maez en enez Jawa. Da zek vloaz e voe kaset da v-Batavia (a zo Jakarta hiziv), evit ma'z afe d'ar skol kentañ derez nederlandat. Deskiñ a reas livañ gant al livour belgiat Antoine Payen ha kaset e voe d'an Izelvroioù e 1829. Eno e studias an nederlandeg hag al livañ. Studiañ a reas gant livourien anavezet evel Cornelis Kruseman hag Andreas Schelfhout. Kregiñ a reas da vezañ anavezet ha diskouez a reas e daolennoù e Den Haag hag Amsterdam.\nBeajiñ a reas e broioù all, evel Aostria hag Italia, a-raok distreiñ da Indez ar Reter e 1851, gant e wreg, un Izelvroadez pinvidik. E Batavia e voe anvet e penn ur mirdi arz. Kenderc'hel a reas da livañ, dispartiañ diouzh e wreg kentañ ha dimeziñ gant un eil gwreg, ur vaouez nobl eus ar vro.\nMont a reas da Europa en-dro, ganti, ha beajiñ dre an Izelvroioù, Bro-C'hall, Alamagn, Italia. Mervel a reas en e vro, e Bogor, d'an 23 a viz Ebrel 1880.\nUl leon o tagañ ur marc'h (1840)\nMarc'heien o chaseal ar c'harv (1860)\nDour-beuz e Jawa (1865-1875)\nUn daolenn gantañ, anvet "Chaseadeg an tarv gouez" a oa bet kavet en un ti en Alre e miz Eost 2017. Gwerzhet eo bet diouzh ar c'hresk e Gwened : pa oa bet istimet he zalvoudegezh e 150 000 euro gant prizacher Gwened, e voe gwerzhet e 7,2 milion a euroioù.\n↑ Plus de 150 000 euro pour un tableau oublié à la cave, Ouest-France 22/01/2018\n↑ Le tableau d'un maître indonésien vendu 7,2 millions d'euros aux enchères, Le Figaro 29/01/2018\nAdtapet diwar « https://br.wikipedia.org/w/index.php?title=Raden_Saleh&oldid=1783640 »\nKemmoù diwezhañ degaset d'ar bajenn-mañ d'an 7 C'hwe 2018, da 17:23.


Aotreadur | SDE35\nRéclamation sur le réseau électrique\nAr servij publik dre aotreadur\nSDE35 eo ar bennadurezh a ra war-dro servij publik an tredan en Il-ha-Gwilen.\nRak-se eo perc’henn war ar rouedad publik skignañ tredan (tredanvarr izel ha krenn)… a zo ouzhpenn 26 000 km hirder en Il-ha-Gwilen… da lavaret eo tost da 5 gwech an hed etre Roazhon ha New York.\nEnedis eo a ra war-dro korvoiñ ar servij publik skignañ tredan hervez ur gevrat aotreadur sinet d’an 30 a viz Gouere 1992 hag a dalvez evit 30 vloaz.\nAr stal a vez fiziet ar servij publik enni a rank ober war-dro ivez pourchas tredan d’ar pratikoù koumanantet diouzh an TRV (priz gwerzhañ reolennet) kinniget gant EDF.\nOber a ra SDE35 war-dro ul lodenn eus mestroniezh an oberiadur evit al labourioù war ar rouedad tredan, tra ma vez graet war-dro ar peurrest gant Enedis. Termenet eo an doare m’eo dasparzhet mestroniezh an oberiadur gant ar gevrat aotreadur.\nHervez al lezennoù a dalvez hiziv an deiz n’eus nemet Enedis hag a zo aotreet da gorvoiñ ar servij publik skignañ tredan en Il-ha-Gwilen.\nRoadennoù glad ar rouedad tredan e 2018 - SDE35\nKontrolliñ an aotreadurioù\nDelc’her a ra SDE35 da gontrolliñ ar stalioù aotreet EDF hag Enedis abalamour da deuler evezh ma ma vo doujet d’an engouestloù a zo er gevrat ha ma vo dalc’het da galite an tredan pourchaset.\nBep bloaz e vez aozet, gant SDE35, ar c’hendalc’h a vez graet “Loi NOME” anezhañ (aozadur nevez evit marc’had an tredan), dindan aotrouniezh veur Prefed an Il-ha-Gwilen, abalamour da sevel stad ar postadurioù graet pe da vezañ graet gant Enedis ha SDE35 war ar rouedad tredan.\nRenet e vez kontrolloù zo gant PEBreizh evit Rannvro Breizh a-bezh. Graet e oa bet ar re diwezhañ diwar-benn kalite ha priz ar c’henstagadurioù gant ar broduerien energiezhioù nevezadus, ar servijoù ouzhpenn kinniget gant Enedis ha staliadur ar c’honterioù Linky.\nPrésentation conférence NOME 2018\nRapport conférence NOME 2018\nWar-zu ur gevrat aotreadur nevez\nE fin 2017 e oa bet divizet gant FNCCR, France Urbaine, Enedis hag EDF ober gant ur patrom nevez evit kaier broadel ar c’hargoù a vez aozet gantañ an doare da skignañ an tredan e Frañs. Ret eo da SDE35 adwelet e gevrat sinet e 1992.\nAbaoe 2018 ez eus ur bodad lec’hel, staliet gant SDE35, evit reneveziñ ar gevrat aotreadur. Karget eo da brientiñ ha da gas ar c’houlzad marc’hata da benn gant ar stalioù aotreet Enedis hag EDF.\nN’eo ket frank SDE35 da varc’hata ar c’hevratoù evel ma vez graet evit korvoiñ ar rouedadoù publik all (dour mat da evañ, yac’husaat, tommañ…), rak Enedis eo ar merer nemetañ evit ar rouedad skignañ aotreet e departamant an Il-ha-Gwilen, ha termenet e vez ar priz daskeitet evit implijout ar rouedad tredan e Frañs gant ar CRE (komision evit reoliñ an tredan).\nEvit gouzout hiroc’h : https://www.cre.fr\nEn tu all da se e fell da SDE35, gant ar gevrat aotreadur da zont, gwarantiñ kement-mañ :\nkalite an tredan pourchaset d’an implijerien,\ndelc’her gant glad an aotreadur ha lakaat anezhañ da vont diouzh ezhommoù nevez an tiriad, koulz evit ar goulenn energiezh hag digreizennañ ar produiñ. Dav eo d’an daou bal-se bezañ merket e Brastres-ren ar postadurioù (SDI) war hir dermen hag e programmoù postañ youlek war meur a vloaz boutin da Enedis ha da SDE35,\nharpantiz ar rouedad e-keñver anadennoù an hin,\nkemer perzh en treuzkemm energiezh : ober gant an ostilhoù produiñ nevez, mestroniañ ar goulenn energiezh, lakaat kreskiñ ar monedone gant kirri tredan,\ndasparzhañ, en un doare kempouez, mestroniezh an oberiadur etre SDE35 hag Enedis evit al labourioù,\ndelc’her gant gounidoù SDE35 diwar ar pennwirioù roet gant Enedis hervez ar gevrat aotreadur.\nKalite an tredan skignet\nAr sifroù pennañ a sell ouzh kalite an tredan*\n3 868 a implijerien tredan hag a vez pourchaset fall evit a sell ouzh delc’her d’an tredanvarr (jedet en un doare teorikel)\n55 mn a droc’hoù tredan evit pep implijer tredanvarr izel well-wazh\n* Ar sifroù a dalveze d’an 31 a viz Kerzu 2018\nPa vez klemmoù war-lerc’h ar rouedad tredan (pourchas tredan er Prizioù Gwerzhañ Reolennet, skignañ, labourioù, direizhderioù teknikel) e c’hall SDE35 ober war o zro. Rak-se e vez lakaet ur furmskrid klemm en ho kerz abalamour da reiñ deomp da c’houzout pa vez direizhderioù pe traoù a-dreuz evit a sell ouzh skignañ pe pourchas energiezh.\nContrat de concession 1992


Pajenn:Le Clerc - Ma beaj Jeruzalem, 1902.djvu/207 - Wikimammenn\nPajenn:Le Clerc - Ma beaj Jeruzalem, 1902.djvu/207\nan dud laour dalc’hmad en o breinadur. Abalamour da ze, a-beurz ar gouarnamant, ec’h a diou wech ar zun diou leanez euz Urz ar Garante da oalc’hi goulio ar gakoused, ha da gas d’ê dilhad da chanj. N’eo ket avad ar memez re ac’h a bep tro ; anez e c’hallfe al lornez stagan oute, ’vel m’eo bet staget ouz an Tad Damien, a zo neve varo en e gakousiri en bro an Oseani. Eur gwir sant, bet merzeriet gant ar garante ’vit Doue hag e nesan !\nBep pla ive, pac’h arru, da viz mæ, en Jeruzalem pelerinaj ar Binijen, e ve gwelet itronezed ha dimezelled o kas d’an dud laour dilhad neve hag o serviji d’ê eur pred euz ar gwellan. N’am euz ket ezom da laret pegement eo binniget an dud vad-ze gant ar glanvourien baour. Doue, d’e dro, n’ankouao ket ar vad a ve græt gante en e hano : e vennoz a goueo warne er bed all ha ’dalek ar bed-man.\nMar ’me amzer, kent kwitaat Jeruzalem, ec’h in d’ober eun dro betek ar gakousiri, na welan ac’han nemet euz a-bell.\nEr memez amzer e rin eur bale betek Siloe. Siloe eo ar geriaden a welomp aze *skruset dindan roc’hello,\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/207&oldid=107997 »\nKemmoù diwezhañ degaset d'ar bajenn-mañ d'an 19 Gwe 2017, da 12:06.


Kaozeal:Armerzh - Wikipedia\nAr siañsoù sosial a blij din kenañ. Skiantoù ar gevredigezh n'eo ket brezhoneg moarvat.\nDaou dra a c'hall bezañ an armerzh pe an ekonomiezh :\nur skiant, un diskiblezh = fr:Économie (discipline) ha en:Economics ha cy:Economeg\nun dachenn 'lec'h 'mañ oberiant an dud, evel er pennad Armerzh Mec'hiko = fr:Économie (activité humaine) ha en:Economy ha cy:Economi\nHag ar memes ger eo e brezhoneg evit komz eus an daou dra-se, evel e galleg, pe daou c'her disheñvel zo evel e saozneg ?\nGwelet em eus e oa gerioù all kinniget gant an OPB : armerzherezh, armerzhouriezh hag armerzhegezh. Hervez Martial Ménard e talvez armerzhouriezh fr:Économie politique, en:Political economy, hervez an OPB e talvez ar skiant... Ho ali a goulennan deoc'h eta evit gwelout sklaeroc'h en afer-se ! --Arko (kaozeal) 9 Kzu 2020 da 12:18 (UTC)[respont]\néconomie (GEAK, 1995)\nun nebeut reveziadennoù eus ar ger armerzhouriezh\nun nebeut reveziadennoù eus ar ger armerzhegezh\nun nebeut reveziadennoù eus ar ger armerzherezh\nEmsav 1-128 (1967-1979)\n90.32.222.231 9 Kzu 2020 da 17:14 (UTC)[respont]\nAl lec'hienn deroff.ddns.net ne ya ket en dro. Ha n'emaon ket o vont da lenn an teuliad hir spontus. Lavarit deomp petra zo da zerc'hel soñj. --Arko (kaozeal) 9 Kzu 2020 da 18:42 (UTC)[respont]\nMont a ra en-dro.\nKlask tri ger en ur restr pdf evit studiañ an arver anezho ha lenn ar gelaouenn Emsav en he fezh n'int ket ur c'hement.\n90.32.222.231 9 Kzu 2020 da 19:36 (UTC)[respont]\nUn evezhiadenn marteze : ur gêr zo e brezhoneg, politikerezh, evit komz eus en:Politics ha cy:Gwleidyddiaeth (ar skiant), ha en:policy, cy:Polisi (an oberoù lakaet e pleustr). --Arko (kaozeal) 9 Kzu 2020 da 12:41 (UTC)[respont]\nUr ger hepken ? Sur oc'h ? Politikerezh ; leviadur, leviadurezh... 90.32.222.231 9 Kzu 2020 da 16:52 (UTC)[respont]\nEmaomp o c'hortoz fin ho frazenn.... --Arko (kaozeal) 9 Kzu 2020 da 18:44 (UTC)[respont]\n??? Gant ar vezh... 90.32.222.231 9 Kzu 2020 da 19:36 (UTC)[respont]\nAdtapet diwar « https://br.wikipedia.org/w/index.php?title=Kaozeal:Armerzh&oldid=1889672 »\nKemmoù diwezhañ degaset d'ar bajenn-mañ d'an 9 Kzu 2020, da 19:36.


Kaozeal:Sainte Tryphine et le Roi Arthur - Wikipedia\nKaozeal:Sainte Tryphine et le Roi Arthur\nAnv al levr embannet gant Terres de Brume an hini eo. Anv brezhoneg ar pezh er skrid zo Santez Tryphina hag ar Roue Arzur (pajenn 3) (Santez Trifina hag ar Roue Arzhur, kea) --Kadwalan 7 Gen 2008 da 17:37 (UTC)\nGwir eo: e penn kentañ ar skrid (pajenn 4). Met e galleg war fac-simile golo an Uhel, hag er bajenn 1. Mat e vije kaout ali Rogel. Bianchi-Bihan 7 Gen 2008 da 18:05 (UTC)\nAn dra-se a fell din lâret : anv levr Fañch an Uhel eo an anv galleg met e brezhoneg e oa anv ar pezh-c'hoari peogwir ne veze ket komzet galleg hogozik d'ar c'houlz-se e Breizh-Izel. Setu da'm soñj ez eo mat an anv galleg evit ur pennad diwar-benn al levr met gwell e vefe, da'm soñj, derc'hel d'an anv brezhoneg evit ur pennad a denn d'ar pezh-c'hoari. --Kadwalan 8 Gen 2008 da 08:06 (UTC)\nNe gomprenan ket penaos e c'haller dispartiañ al levr diouzh ar pezh. Bianchi-Bihan 8 Gen 2008 da 08:42 (UTC)\nAdtapet diwar « https://br.wikipedia.org/w/index.php?title=Kaozeal:Sainte_Tryphine_et_le_Roi_Arthur&oldid=277907 »\nKemmoù diwezhañ degaset d'ar bajenn-mañ d'an 8 Gen 2008, da 08:42.


Produerezh - Wikipedia\n(Adkaset eus Produiñ)\nAr produerezh a zo an oberiantiz armerzhel aozet ez-sokial a gas gwerzh ouzhpennet diwar ar grouidigezh pe ar pourchas madoù ha servijoù. Ar meizad-se a c'holo gwirvoudoù disheñvel ha kemplezhek. Ur meizad diazez eo en armerzh, e sokiologiezh hag e prederouriezh, dreist-holl evit ar varksouriezh.\nSellit ouzh ar ger Produerezh er\n1 En armerzh\n1.1 Produerezh dre c'hennad\n1.2 Produerezh kenwerzhel hag ankenwerzhel\n1.3 Aozadur ar produerezh\n2 Ur vent sokial\n3 E prederouriezh : ar produerezh gwerzh\nEn armerzh[kemmañ | kemmañ ar vammenn]\nAr produerezh a zo un elfenn diazez en armerzh.\nAr produerezh a dalvez kement hag an ober produiñ koulz ha disoc'h an ober-se.\nEr grennamzer eo e krog an termen « produerezh » da vezañ implijet, diwar-benn an oberennoù arzel. N'eo nemet gant deroù an oadvezh c'hreantel e vo implijet an termen en tabutoù armerzhel. Liesseurted ar sterioù a zo gant ar ger produerezh a c'hell bezañ skeudennet gant an implij a vez graet outañ en industriezh filmoù. Anv a zo da skouer eus « produer ur gourbroduerezh » evit envel an neb a fard un oberenn film en ur doare greantel ha gant ur pal kenwerzhel.\nStudiet e vez ar produerezh hervez an doareoù, al lec'hioù hag ar marc'hadoù. Keñveriet e vez an doareoù aozadurioù disheñvel da broduiñ un hevelep produ. Jedet e vez ar c'hementad produerezh dre vro ha dre varevezh. Dispartiet e vez an dielfennadur dre c'hennad armerzhel. Diforc'hiet e vez ar produerezh kenwerzhel diouzh ar produrerezh ankenwerzhel.\nProduerezh dre c'hennad[kemmañ | kemmañ ar vammenn]\nAr produerezh greantel er broioù diorret a dalvez etre 20 ha 30% eus ar produerezh broadel, muzuliet gant ar PDK (sammad ar gwerzhioù ouzhpennet e diabarzh ar vro). Er broioù-se e vez ur pouez pennañ gant ar produerezh servijoù abaoe un nebeud dekadoù.\nProduerezh kenwerzhel hag ankenwerzhel[kemmañ | kemmañ ar vammenn]\nDiforc'hiet e vez ar produerezh kenwerzhel diouzh ar produerezh ankenwerzhel.\nAn hini gentañ a zo gwerzhet war ur marc'had a-benn genel ur buzad. Gant an embregerezhioù e vez sevenet ar braz eus ar produerezh kenwerzhel. Ar c'horvoder tennet eus ar gwerzh a aotren goprañ implijidi ha paeañ an degaserien fontoù dre ar c'hampi pe ar splet.\nEgile a dalvez evit ar pourchas produoù digoust pe d'ur priz hag a walc'h nebeutoc'h eget an hanter eus ar c'houstoù produiñ. Ar produerezh ankenwerzhel a zo sevenet dreist-holl gant ar melestradurezhioù foran hag ar c'hevredigezhioù hep pal kenwerzhel ganto ur perzh sokial.\nAozadur ar produerezh[kemmañ | kemmañ ar vammenn]\nAozadurioù disheñvel a aotren produiñ madoù ha servijoù.\nFrammoù 'zo a zo anezho ec'honderioù e-lec'h ma vez tolpet an doareoù produiñ hag ar c'hoskor a-benn produiñ kementadoù bras gant lodennoù labour da adober meur a wezh ha rannet-kenañ.\nFrammoù all a zo tarzhetoc'h hag helusk evel an embregerezh en rouedad, lakaet e pleustr e stern an armerzh goudegreantel. Tri doare aozadur produiñ a c'hell bezañ pledet outo : an aozadurioù a « heuliad unanek », an industriezhioù a argerzh hag ar produerezh oberiet.\nUr vent sokial[kemmañ | kemmañ ar vammenn]\nAr sokiologiezh a lak ar produerezh da oberiantiz krouiñ, kejañ, eskemm ha rannañ elfennoù disheñvel evel an amzer, an ec'honder, ar madoù, ar c'healioù, an trivliadoù.\nE prederouriezh : ar produerezh gwerzh[kemmañ | kemmañ ar vammenn]\nMeur a sell prederouriezhel a zo bet war ar c'heal produerezh abaoe an XVIIIvet kantved. Hini ar fiziokrated a voe unan eus ar re gentañ. Hervez o freder e oa ar gounezerezh an oberiantiz produus nemeti, dre ma tegase muioc'h a zanvez (boued) eget ma oa implijet en argerzh produiñ (hadoù), ha pa ne rae an oberiantizoù all nemet treuzfurmiñ danvezioù naturel. Sell David Ricardo, eztaolet er c'hantved da heul, a zo klokoc'h ha liammet strizh gant ar c'hementad labour.\nAr varksouriezh hag ar gevalaouriezh a zo e-touez ar selloù anavezetañ hiziv-an-deiz diwar-benn ar produerezh. Disheñvel int, dreist-holl diwar-benn damkaniezh ar produerezh gwerzh. Karl Marx en deus eztaolet e breder war an dachenn-se e stern e zamkaniezh an doareoù produiñ.\nMadoù ha servijoù kenwerzhel\nNotes et références[kemmañ | kemmañ ar vammenn]\n↑ Hervez geriadur ar Greizenn Vroadel Testennoù ha Gerioù\n↑ (fr)  Encarta, répartition du PIB"\n↑ Marksouriezh Geriadur holloueziadurel e pemp levrenn Embannadurioù Larousse.\nAdtapet diwar « https://br.wikipedia.org/w/index.php?title=Produerezh&oldid=1861371 »


Gouere | 2010 | Soubenn ar geek\nDielloù evit Gouere, 2010\n20th century boys (levrenn 1)\nPosted in Levrioù bannoù-treset on Gouere 31, 2010 by geekezig\nA-benn ar fin ! Abaoe ‘n amzer e oa c’hoant ganin lenn “diazez ar manga” (hervez tud zo), setu me kroget.\nBon, Naoki Urusawa klasel eo : tresadennoù dreist (uhu, n’eo ket ken european avat, ha “vil” eo an dud memestra ^^) , un istor iskis gant tudennoù nec’hus. N’ouzer ket re da belec’h ez aio an traoù met dedennus eo ha seblantout a ra bezañ ur thriller efedus kenañ!\nPosted in Filmoù on Gouere 31, 2010 by geekezig\nUr film fentus diwar-benn an disparti. Perak ket?\nSetu neuze kazi div eur a drubuilhoù tud o kozhiñ ha leun a c’houlennoù diwar-benn emdroadur o darempredoù.\nTud pinvidik-mor o kozhiñ, pa lavarin mat.\nDa c’houde ez eus kalzig gagoù a bep seurt, traoù fentus awalc’h ha traoù disteroc’h. Ma. Pezh a zo, n’eus netra a seblant gwir en afer. Perak neuze echuiñ gant ur fin gwirvoudel kenañ? Iskis an dra.\nMeryl Streep a seblant bezañ o c’hoari memes rol ordin abaoe un toullad bloavezhioù ha Steve Martin a zo plastik tout war a seblant…\nHir ha dipitus.\nRal awalc’h eo gwelet er c’hwec’hkorn filmoù bevaat japanat o tremen e metou ar skolioù/liseoù gant kudennoù “boutin” an oad-se. Kustumoc’h e vezer da lenn seurt traoù er mangaoù.\nLârat ran kudennoù “boutin” peogwir er film-mañ n’eo ket boutin penn-da-benn ar pezh a c’hoarvez gant an harozez. D’un deiz d’egile e tizolo e c’hall c’hoari gant an amzer, distreiñ pemp munutenn araok evit chom hep terriñ un dra bennak ha traoù a seurt. Ar pezh a na verz ket diouzhtu eo e vez diskontet dezhi pep beaj en amzer ha ne vo ket tu dezhi ober gant ar galloud se da viken.\nUr beeeern prantadoù fentus-tre a zo er film, un tamm e doare Un jour sans fin pe filmoù evelse lec’h ma c’hall an haroz bevañ en-dro memes darvoud, chom hep ober fazioù…\nAn eilmouezhiañ a zo dispar ivez (sellet e japaneg).\nDisplegadenn ar galloud hag an doare da echuiñ ar film an hini a zo an iskisañ marteze, re brim pe n’ouzon ket met ne oa ket dres memes aergelc’h.\nUr film fentus ha kaer eo memestra!\nPosted in Levrioù with tags bugale, Istor on Gouere 26, 2010 by geekezig\nN’on ket gwall objektivel gant labour Yvan Pommaux. Kavout a ran dreist abaoe on bihan. Ne oan ket boaz avat da lenn e levrioù e stumm “albomoù” evit ar vugale (bannoù-treset na lavaran ket). Setu ouzhpenn tresadennoù gant e stil, fent, simpl e vez kontet ivez buhez pemdez ur bugel 8 vloaz e 1953. Al lurioù kozh, an doare da vevañ hag all.\nAr pezh a zo plijus gant al levr-mañ a zo n’eus tamm melkoni ebet, n’eo ket “gwelloc’h e oa gwechall” met kentoc’h un displegadenn eus an disheñvelderioù, evit ma vefe sklaer ar cheñchamantoù hag araokadennoù a zo bet abaoe evit ar vugale. Ul levr brav.\nLe casse : le troisième jour\nPosted in Levrioù bannoù-treset on Gouere 26, 2010 by geekezig\nLe Casse a zo ur rummad levrioù bannoù-treset o kontañ pep hini ur laeroñsi “disheñvel”.\nDedennet e oan bet gant hemañ resis abalamour e kinnige un deorenn dedenus diwar-benn marv Jezuz : roet he defe Mari-Madalen ur poezon dezhañ evit ma seblantfe marv hepken. Setu me oc’h ijinañ Romeo&Julieta adarre, kea!\nA-benn ar fin ne glote ket tamm ebet al levr gant pezh e oan o c’hortoz. Kalz kaoz a zo, un tamm re zoken, an tresañ ‘zo klasel betek re ha ne vez ket gwelet Jezuz. E kreiz al levr ez eus div pe deir bajennad brav eston met ‘m eus aon eo reoù vravañ al levr hag ar perreust n’eo ket gwall zedennus. Dipitus…\nPosted in Filmoù on Gouere 25, 2010 by geekezig\nUn eñvorenn bugaleaj dispar eo Toy Story ha krennardiezh dispar eo Toy Story 2. Gortoz a raen gant kalzig avi an trede neuze.\nHa n’on ket bet dipitet!\nSetu erru poent da Andy mont d’ar skolveur. Ne gaso ket e c’hoarielloù gantañ, re vras eo. Met petra deuio ar strollad c’hoarielloù (Woody, Buzz, Rex, Jessy, an Ao. hag Itron Patatez h.a.) da vezañ? Setu buan-ha-buan istor Toy Story 3.\nDa c’houde e vo ur bern mareoù dispar, leun a fent (gant gwir c’hoarzhadeg). Ur film tec’hadeg e vo (ur wech c’hoazh) ha stegn tre eo an traoù evit dont a-benn. Kalzig from a zo ivez, met pas hini chuchu, just ar melkoni naturel a zo da zilezel lodennoù zo eus hor buhez evit mont war-raok.\nA-fed 3D n’eo ket bamus spontus Toy Story 3, dont a ra brav met sur awalc’h eo ken brav all hep an deknologiezh-se.\nUr film dreist ouzhpenn savet gant Pixar…\nDaoust hag e vo ur film nevez gant Christopher Nolan bep bloaz e-pad an hañv? Den ne oar, met ar bloaz-mañ avat ez eus unan.\nInception an hini eo, ur film bet graet kalz a vruderezh evitañ met ne oa ket kalz a ditouroù diwar-benn ar pezh a oa ennañ.\nBon, bremañ e ouier eo ur film e-lec’h ma c’hall tud zo mont e hunvreoù an dud evit laerezh ditouroù pe silañ mennozhioù zoken. Se eo an “inception” ha start kenañ eo d’ober. Dom Cobb n’en deus ket kalz a dra da goll abalamour e vez tamallet eus muntr e wreg, ma fell dezhañ gwelet e vugale en dro e rank ober war-dro al labour a vez goulennet gant ur penn-embregerezh japanat, silañ e mab e gevezer brasañ ar mennozh dilezel impalaerezh ekonomikel e dad.\nEvit al labour-se e savo Cobb ur strollad gant ur bern tud donezonet-tre.\nInception a zo ur film birvidik tra-ken. Tarzhadennoù, emgannoù, ur bern traoù a c’hoarvez war ar skramm ha frammet eo ken mat m’eo brav an traoù hag efedus kenañ.\nAr bed ijinet gant ar galloud da vont e hunvreoù an dud all a zo dreist, meneget e vez ouzhpenn ar rolioù disheñvel a zo (unan evit krouiñ endro an hunvre, an “tisavour”, da skouer) evit dont mat a-benn met ne ya ket donnoc’h an traoù.\nSañset e vo an traoù da vont donnoc’h-donnañ, gwashoc’h-gwashañ, startoc’h-startañ ha n’eo ket ken splann se…\nAn istor karantez etre Cobb hag e wreg a zo iskis awalc’h, sañset da vezañ mantrus, ur gwir drajedienn… Un tammig pounner eo kentoc’h. D’am soñj e oa sañset da vezañ kreñvoc’h, met n’eo ket dreist an disoc’h.\nBon, plijus-tre eo ar film hañ, met start e oa kaout ur film ken peurvat a The Dark Knight! Setu, n’it ket d’e welet gant ar soñj se (ez eo Inception ken peurvat a The Dark Knight hañ.)\nAr sonerezh a zo un tammig pompadus, merzet e vez re, zoken ma n’eo ket displijus an tonioù.\nMet mod all, an aktourien a zo dispar (n’on ket sot gant Marion Cotillard, met bon, Joseph Gordon-Levitt ha Cillian Murphy aze e lâran hiiiiiiiii! paotred koant a vil-vern), an tudennoù a zo dedennus kenañ, pep hini gant e stil.\nSetu, un toullad perzhioù mat a zo gant Inception. Ur sapre gwander senario/dibaboù evit simplaat ar bed a zo ivez.\n(Ha memestra, un tammig groz a gavan bezañ graet rik memes skritell eget hini The Dark Knight!! Ijin, tudoù?)


kavan - Wikeriadur\nSavet diwar kav-, pennrann ar verb kavout, hag an dibenn-ger -an\nFurm ar verb kavout e kentañ gour unan an amzer-vremañ, en doare-disklêriañ\nHep kemmadur :\nJilig. — Diês e kavan kenan gwelet pegen dizoare ez oar bet en ho kenver ha pardon a c'houlennan evit va c'henvroïz ! — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 8.)\n— « Mat, me 'bresto... ma kavan d'ober. » — (Jakez Riou, An Ti Satanazet, Skridoù Breizh, 1944, p. 106.)\n"[...] . Amañ, pa dremenan, e kavan bepred ma gwele 'barzh ar c'hraou, e-mesk ar plouz," e lâras a vouezh uhel. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 95.)\nGant ur c'hemmadur dre vlotaat (war-lerc'h ar rannig-verb nac'h ne da skouer) :\n[...], beza atao o redek dindan an amzer, o terri da gorf evit netra, ne gavan ket e ve fur d'it. — (G. MILIN, Gwechall-goz e oa..., Kemper, 1924, p. 4.)\n— « O ! ne gavan ket, mes bravoc'h eo lavarout evel-se. » — (Jakez Riou, An Ti Satanazet, Skridoù Breizh, 1944, p. 18.)\nGant ur c'hemmadur dre c'hwezhañ (war-lerc'h ar raganv-gour renet her da skouer) :\nKaer am eus klask n'her c'havan ket e nep lec'h. — (Yann-Vari Perrot, E-tal ar poull, C'HOARIVA BREZHONEK, Pemp pezh-c'hoari berr, Skridoù Breizh, 1944, p. 54.)\ngalleg : (je) trouve (fr)\nAdtapet diwar « https://br.wiktionary.org/w/index.php?title=kavan&oldid=267367 »\nkavout (furmoù displeget)\nKemmoù diwezhañ degaset d'ar bajenn-mañ d'an 9 Ebr 2018, da 08:17.


Pajenn:Le Clerc - Ma beaj Londrez, 1910.djvu/24 - Wikimammenn\nPajenn:Le Clerc - Ma beaj Londrez, 1910.djvu/24\nmagan kement a dud, ha dre-ze e sonjas meur a rener klan pe a rener manati en em divroan ha mont gant o zud pe gant o menec’h da glask repu en Bro-Arvor : ar vro-man a oa an dostan d’o hini ; gout a ouient ive e oa evel diboblet, hag e oa ar pezig a dud a vage eus ar memes gouenn hag int.\nHag en gwirione, deut e oa an Armorig da vean evel eur gouelec’h, dreist-oll war hed tôl d’ar mor. An Alaned, eur bobl barbar an nevoa tôlet warni ar jeneral roman Aetius evit en em dizamman dioutan, o devoa he flastret wardro ar blâ 450. Mes ar Zôzon, al laeron-vor-ze hon deus gwelet o c’hoari o reuz en enez Breiz, a deue, pell e oa, gwej ha gwejall, da skrapan, da danan, ha da lac’han en hon gourenez. War an arvor, emichans, e kouee kentoc’h o c’hraban : distrujan a rejont kement kastel ’devoa savet ennan ar C’halloed-Roman. Mes a wejo n’espernent ket an argoad.\nEzet mat ê gout e pellae an dud, lezet hep difenn gant ar Romaned, diouz an ôd, ha zoken diouz ar c’hourenez evit mont d’en em waskedi en argoad, betek en Bro-C’hall.\nHa setu penôs en em gavas Bro-Arvor kazi didud pa zouaras enni ar strollado Bretoned hon deus gwelet o kwitaat o enezen rak ar Zôzoù. Mes o vean ma rêd d’ê digemer mat gant pez a Arvoriz a oa chomet en o bro, ec’h arrue stank ar bagado ha kalz a dud e pep-hini anê. Mar sonjomp e\ntalc’h hon gourenez d’o digemer e pad kant vlâ\n↑ Ar c’hlan a oa eur strollad tud hag a zente ouz ar memes penntiern (penntieg).\n↑ An hano ze a roe ar Romaned da Vro-Arvor.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/24&oldid=150025 »\nKemmoù diwezhañ degaset d'ar bajenn-mañ d'an 3 Meu 2019, da 19:45.


Ar gwilhaoued alaouret - Wikimammenn\nAr gwilhaoued alaouret\nLe Dault, 1950 (p. 182-186)\n◄ Tag hag an ebeul Ar gwilhaoued alaouret Merc’h ar Roue Traonienn-an-Ein ►\nGwechall goz, eur vaouez a chomas intañvez gant tri grouadur. Tapet e drizek vloaz gant ar mab hena, e vamm a lavaras d’ezañ :\n« Ma, va faotrig kaez, poent eo d’it, marteze, mont da c’hounit da vara. »\n« Mat, va mamm, warc’hoaz kenta ez in. »\nAr vamm a reas eur wastellenn neuze, hag a droc’has anezi etre daou damm.\nHag antronoz, p’edo he mab o vont en hent, hi d’ezañ :\n« Kae, Per. Setu amañ gwastell evidout. Pe seurt tamm az pezo ? An hini bihan, gant va bennoz, pe an hini bras, gant va malloz ? »\n« Feiz, » eme Ber, « an hini bras gant n’eus forz petra. »\nAn tamm bras a zo roet, hag heñ kuit. E vamm a daol he malloz warnezañ neuze.\nHag ar paotr kuit ken seder ha tra. Bale a ra betek an noz. Skuiz eo neuze, hag heñ d’azeza e-tal eur feunteun.\n« Amañ, » emezañ, « e vezin brao. Dour am bezo da drempa va zamm gwastell ennañ. »\nKerkent, setu eur baourez koz en e gichen.\n« Per, » emezi, « ro eun tamm d’in en an’ Doue. »\n« Nag en ano Doue, nag en ano n’eus forz petra, tamm n’az pezo, gwrac’h koz ! N’em eus ket re d’in va-unan. »\n« Mat, » eme an him goz, « gwelloc’h e vije bet d’it, koulskoude, rei an tañva d’in. »\n« Pe mat, pe fall am eus graet, ne ran ket a foutre kaer ! »\nKousket a ra Per eno, hag antronoz e kerz adarre gant an hent, hag e tigouez en eun tiegez bras.\n« Petra ’glaskez ? » eme ar mestr d’ezañ.\n« Beza kemeret da vevel ganeoc’h. »\n« Labourat mat a rez ? »\n« Mat a-walc’h. »\n« Te a chomo ganin neuze. Troc’ha a rin da benn ouzit avat ma ne zeu ket da vat ganez ar pez a roin d’it da ober ! »\nHa koania a ra Per, goude beza graet marc’had gant ar penn-tiegez ; ha kousket a ra goude.\nAntronoz ar perc’henn a gas anezañ d’ar c’hraou hag a ziskouez d’ezañ daouzek gwilhou alaouret.\n« Ar re-mañ, » emezañ, « az pezo da ziwall e-kerz an deiz. Diouz an abardaez e tigasi anezo en-dro amañ. Ma vank unan hepken e vezi dic’houzouget ! »\nHag ar merour d’e labour.\n« Gagn ! » eme Ber. « Kollet oun ! Diwall ar gwilhaoued-mañ ne c’hellin biken ! »\nGwir a lavare, ar paour-kaez ! Ar gwilhaoued a nijas du-mañ du-hont. Ha digas anezo d’ar gêr ne c’hellas ket Per. Ha dibennet e voe didruez…\nAr bloaz war-lerc’h. Paul, an eil mab, a yeas kuit ivez. Evel e vreur Per, kemerout a eure an tamm gwastell bras, hag e vamm a daolas he malloz warnañ. Evel gant e vreur ivez e tigouezas gantañ : ne roas tamm d’ar baourez ; karget e voe da ziwall ar gwilhaoued, ne voe ket evito, ha krouget e voe…\n« Alo, Yannig, » eme ar vamm, eur bloaz da c’houde, « mall eo d’it mont da c’hounit da voued ivez. »\n« Hag ez in, mamm ger, pa ’z eo ret. »\n« Setu amañ daou damm gwastell. Pe hini anezo az pezo ? An hini bras, gant va malloz, pe an hini bihan, gant va bennoz ? »\n« O ! mamm, roit an hini bihan d’in gant ho pennoz. »\n« Mat, va mabig kaez, va bennoz a roan d’it. Ha pedi a ran an Aotrou Doue d’az penniga ivez. »\nHa Yannig en hent. E-doug an deiz e kerz, hag e tigouez e-tal ar feunteun ma oa chomet e zaou vreur da ziskuiza en he c’hichen. Dizale, setu ar baourez koz o tostaat.\n« Yannig, » emezi, « ro eum tamm d’in, en an’ Doue. »\n« A galon vat e rannin ganeoc’h, moereb. »\nHag ober a ra e-giz ma lavar.\n« Da drugarekaat, » emezi, « ha Doue d’az pennigo ! Te a zo o vont da vevel, neketa ? Mat, prest e vezi e-kichen eun ti bras. Di ez i da glask labour. Setu amañ petra a vezo roet d’it da ober : mesa daouzek gwilhou. Da zaou vreur a zo bet eno ivez, ha n’o deus ket gellet ober o labour, ha dic’houzouget int bet. Te avat, peogwir out bet mat em c’heñver, dal amañ eur c’houitell d’it. Gantañ e c’helli dastum ar gwilhaoued en da gichen, ha senti a raint ouzit. Arabat d’it rei ar c’houitell da zen ebet avat, n’eus forz petra ’vefe kinniget d’it evitañ, rak n’az pefe ken neuze nemet ar maro da c’hedal.\n« Bennoz Doue d’eoc’h, mamm goz. »\nHag hi kuit. Ha Yann, kerkent ha ma c’houlaou an deiz antronoz, a ya war-du an ti bras. Ar mestr a zo war an treuzou, hag heñ da Yannig :\n« Petra ’glaskez ? »\n« C’hoant am eus e rafec’h koumanant ouzin, mar plij ganeoc’h. »\n« Petra out gouest da ober ? »\n« Trizek vloaz n’oun ken c’hoaz, aotrou. Eus va gwella a rin, koulskoude. »\n« Mat e komzez. Greomp marc’had hon-daou eta, ha marc’had leal. Ma n’out ket evit ober ar pez a c’hourc’hemennin d’it, e vezi dibennet. »\n« Ha ma ran anezañ ? »\n« E vezi paeet ker mat ha ma kari. »\nAntronoz, mintin mat, e tigorer ar c’hlud, ha setu an daouzek gwilhou da nijal er-maez.\n« Diwall ar re-ze, Yannig, ac’h eus da ober betek an abardaez, ha digas anezo en-dro ivez, » eme an tieg.\n« Mat, » eme Yannig. « Ken’ emberr neuze. »\nHag heñ gant ar gwilhaoued. A-benn eur pennad e c’houez en e c’houitell, ha setu al laboused en-dro d’ezañ.\n« N’it ket re bell diouzin, » emezañ d’ezo.\nHejal a reont o fenn e-giz da lavarout : « Ne daimp ket kennebeut. Bez disoursi. »\nDa greisteiz e tigaser e lein d’ezañ, ha chom a ra e-unan gant ar gwilhaoued betek an abardaez-noz. Neuze e tap e c’houitell, e c’houez ennañ, hag int da zont d’e gavout ha da vale dirazañ, evel eur vandenn gwayed ! (gwazi).\nMantret eo tud an tiegez ouz e welout o tont gant al laboused.\n« Graet mat eo da labour, » eme ar mestr.\n« O ! n’eo ket diaes ivez. »\nKoania a ra Yann, hag an ozac’h d’e wreg :\n« Penaos en deus graet ? »\n« N’ouzon dare avat. Gouzout a rankimp. Ma kasfemp hor merc’h warc’hoaz da welout ? »\nHag, antronoz, e ya ar verc’h da gas lein da Yannig.\n« Penaos, » emezi, « e c’hellez mirout outo da vont kuit ? »\n« Gant ar c’houitell-mañ. Sell. »\nHag e sut, hag ar gwilhaoued a zo holl en e gichen.\nHag ar verc’h d’ar gêr, hag e tispleg kement-se d’he zad ha d’he mamm.\n« Kaout ar c’houitell a rankin, » eme ar vamm.\nDeuet Yann gant ar gwilhaoued, ar mestr a c’houlenn outañ prena ar c’houitell digantañ.\n« Ne werzin ket anezañ, » eme Yann.\n« Ma ! » eme ar wreg outi he-unan, « kousto pe gousto, ar c’houitell-se am bezo. »\nHag antronoz ez a he-unan da gas e lein da Yann.\n« Mont mat a ra ganez, Yannig ? » emezi.\n« Ma ’z a ker mat ganeoc’h, mestrez ? »\n« Penaos e virez ouz ar gwilhaoued da vont kuit ? »\n« Gant ar c’houitell-mañ. Me a c’houez enni, ha raktal e teu al laboused d’am c’havout. »\nHag ober a ra kement-se.\n« Gwir eo, » eme ar vaouez. « Evit pegement e roï ar c’houitell d’in ? »\n« N’emañ ket da werza. »\n« Ugent real a roin d’it evitañ. »\n« Ne roin ket anezañ. »\n« Hanter-kant lur ? »\nHag hi d’ar gêr. Heñ a zastum ar gwilhaoued hag a ya ivez.\nAntronoz, ar verc’h adarre a zigas e lein da Yann.\n« Va mamm he deus lavaret d’in dont, » emezi.\n« Mat, » eme Yann, « Hegarat tre out em c’heñver. »\n« Ya, neketa ? Ar c’houitell a roi d’in ? »\n« Ne roin ket. »\n« Me a roio kant lur d’it. »\n« N’az pezo ket anezañ. »\n« Selaou mat : daou-c’hant hag eun dra ouspenn. »\n« Aotre da bokat d’in e-pad eun eur penn-da-benn. »\n« Ro d’in ar pez a zo ouspenn da genta. »\n« Mat. Kemer kement a gari. »\nTremenet an eur (berr eo kavet, na petra ’ta !), ar verc’h a lavar da Yann :\n« Dal daou-c’hant lur, ha ro ar c’houitell d’in. »\n« Ne roan ket avat, » eme Yann.\nHag hi d’ar gêr, ha lavarout d’he mamm penaos he deus graet ha manket war he zaol memes tra.\nHag ar wreg d’he gwaz :\n« Ma ! Hennez, ar Yann-ze, a rank mont kuit ac’han, c’houitell hag all ! »\nPa ’z eo digouezet Yann, e lavar ar mestr d’ezañ :\n« Kae kuit ! »\n« Graet em eus va labour, » eme Yann, « pelec’h emañ va fae ? Lavaret ho poa d’in e vijen paeet ker mat ha ma karjen. Daou sac’had aour a rankan da gaout, hag ar gazeg c’hell da gas anezo ganin. »\nRoet int d’ezañ, ha Yannig a zistro d’ar gêr. Eürus e voe e-pad pell hag hir amzer… Setu petra eo kaout bennoz eur vamm ha beza trugarezus e-keñver ar re baour.\nAdtapet diwar « https://br.wikisource.org/w/index.php?title=Ar_gwilhaoued_alaouret&oldid=149633 »\nKemmoù diwezhañ degaset d'ar bajenn-mañ d'an 7 C'hwe 2019, da 09:01.


Pas de basque (barrez) - Wikipedia\nPas de basque (barrez)\nE barrez klasel e implijer an termen pas de basque evit deskrivañ ur pas hanter-hent etre ur paz hag ul lamm a-led ac'hell bezañ kaset da-benn war al leur (glissé) pe gant ul lamm (sauté) en ur vont en avant ("war-raok") pe en arrière ("a-dreñv").\nKregiñ a ra an dañserez er pempvet emstumm croisé ha kas a ra da-benn ur plié keit ha ma astenn ar c'har dirak betek tendu avant. Gant ar c'har dirak e kas da-benn ur demi rond de jambe war-du ar c'hogn kontrol a-dreñv keit ha ma tro an dañserez evit sellet war-du ar c'hogn all dirak. Kemmañ a ra buan pouez ar c'horf war ar c'har oberiant (an hini o fiñval, da lâret eo amañ an hini dirak). Neuze e kas an dañserez ar c'har m'emañ en he sav warni betek ar c'hentañ emstumm a-raok kas da-benn ur chassé en avant, oc'h achuiñ en emstumm croisé.\nAdtapet diwar « https://br.wikipedia.org/w/index.php?title=Pas_de_basque_(barrez)&oldid=360018 »\nKemmoù diwezhañ degaset d'ar bajenn-mañ d'an 25 Gou 2008, da 08:40.


Pajenn:Catechis, 1817.djvu/149 - Wikimammenn\nepquen an temporel ; quement se a ve caret en payen, ha non pas evel ur c’hristen. Ur buguel a dle desirout da dad ha da vam ar guir vado, graço Doue hac ar gloar eternel. Na dle negligea netra evit procuri silvidiguez e dad hac e vam. Mar o deus ezom, e c’hinstruo aneze ; o c’havertissa a raio da ober œuvro mad, da frequanti ar sacramancho epad o yec’het. Mar dint clànv, o fedo da lacat urz en o c’haffero temporel ; procuri a raïo deze o sacramancho, hac executi goude o maro ar pez o defo ordrenet. Pedi, yun, en em vortifiàn a raio evit ma recevo Doue o c’hine en e c’hloar.\nUr buguel, mar goar an ners eus ar bevare gourc’hemen, a denno an tam eus e c’heno evit soulagi tad ha mam. Sonch en defo eus ar boan o deus bet ous en elevi ; lavaret a raïo : N’en dón nemet ur malhurus mar manquàn d’am zad ha d’am mam. Meritout a rafen ar maro memes ma ne deuàn d’o soulagi. Horreur en defo ous ar vugale dinatur pere el lec’h soulagi tad ha mam, a dispign en debauch, en tavernio ar pez a c’honeont, ha c’hoas e laëront tad ha mam. Ur sort bugale, eme ar Speret-Santel, a so muntrerien ; cometi a reont ur c’hrim brassoc’h evit al laëron voar an encho bras, rac ravissa a reont mado ar re da bere e tleont tout ; lemel a reont ar vuez digant ar re da bere e tleont o c’hini. O tud barbar !\nUr buguel peini a gar e dad hac e vam evel ma zeo dleet, na vanq jamæs d’o respecti. Ne gontest jamæs nemet question e ve eus un dra benac contræl da lezen Doue. Mar dint paour, oaget, diners, a humeur fall, e suport tout gant humilite, carantez, respet ha perseveranç.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/149&oldid=118221 »\nKemmoù diwezhañ degaset d'ar bajenn-mañ d'an 7 Eos 2018, da 10:38.


Pajenn:Le Gonidec - Bibl Santel pe Levr ar Skritur Sakr, eil levr.djvu/59 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/59\nna éhaninn két enn abek da Jéruzalem, kén n’en em ziskouézô hé dén reiz ével eur skéd, kén na losko hé Salver ével eur c’hleûzeur.\n2. Ar brôadou a wélô da zén reiz, hag ann holl rouéed da zén brudet : eûz a eunn hanô névez é vézi galvet, a vézô bét rôet d’id gan̄t génou ann Aotrou.\n3. Eur gurunen a c’hloar é vézi é dourn ann Aotrou, hag eunn taled a roué é dourn da Zoué.\n4. Na vézi mui galvet ann dilézet ; ha da zouar na vézô mui galvet ann disman̄tret ; hôgen té a vézô galvet va muia-karet, ha da zouar ann douar a zô pobl enn-han̄ ; râg ann Aotrou en deûz lékéat hé garan̄tez enn-od ha da zouar a vézô leûn a dûd.\n5. Ann ozac’h iaouan̄k a choumô gan̄d ar plac’h-iaouan̄k hé c’hrég, ha da vugalé a choumô enn-od. Ann ozac’h en em laouénai gan̄d hé c’hrég, ha da Zoué en em laouénai gan-éz.\n6. War da vuriou, Jéruzalem, em eûz lékéat gwarded ; na davin̄t bikenn nag enn deiz, nag enn nôz ; c’houi péré hoc’h eûz koun eûz ann Aotrou, na davit két,\n7. Ha na rôit két a béoc’h d’ézhan̄, kén na startai Jéruzalem, ha n’hé lakai da veûleudi war ann douar.\n8. Touet en-deûz ann Aotrou dré hé zourn déou, ha dré hé vréac’h kré : na rôinn mui da éd d’as énébourien évid en em vaga, ha bugalé ann diavésidi na évin̄t mui da wîn, péhini en deûz rôet kémen̄d a boan d’id.\n9. Hôgen ar ré hô deûz dastumet da éd, a zebrô anézhan̄, hag a veûlô ann Aotrou, hag ar ré hô deuz kutuḻet da wîn, a évô anézhan̄ em leurennou san̄tel.\n10. Tréménit, tréménit dré ar persier, aozit ann hen̄t évid ar bobl, kompézit ann hen̄t, tennid ar vein, ha savid ann arouéz d’ar boblou.\n11. Chétu ann Aotrou a rô da glévout kémen̄t-man̄ bétég harzou ann douar. Livirit da verc’h Sion : Chétu é teû da Zalver : chétu éma hé c’hôbr gan̄t-han̄, hag hé ôber dira-z-han̄.\n12. Hag hî a vézô galvet ar bobl san̄tel, ar ré zasprénet gan̄d ann Aotrou. Ha té a vézô galvet ar géar glasket, ha nann ar géar dilézet.\nTrugarézou ann Aotrou é-kén̄ver Israel.\n1. Piou eo hé-man̄ a zeû eûz a Édom, gan̄d hé ziḻad livet eûz a Vosra ? Hé-man̄ péhini a zo kaer enn hé zaé, hag a valé gan̄t kalz a ners. Mé eo, a gomz hervez ar reiz, hag a stourm évit savétei.\n2. Pérâg éta eo rûz da zaé, ha da ziḻad hen̄vel oud ré ann hini a vac’h ar gwîn er waskel ?\n3. Va-unan em euz mac’het ar gwîn, ha né oa hini eûz ar boblou gan-en̄ ; hô mac’het em euz em frouden, hô gwasket em eûz em buanégez ; hag hô goad a zô bét strin̄ket war va zaé, hag eo bét saotret gan-én̄ va holl ziḻad.\n4. Râk deiz ar ven̄jan̄s a zô em c’haloun, bloaz va dasprénadurez a zô deûet.\n5. Sellet em eûz enn-drô d’in, ha na oa dén évit va skoazella ; klasket em eûz, ha na oa dén évit va c’hen-nerza ; ha va bréac’h va-unan é deûz va dieûbet, ha va frouden va-unan é deûz va skoazellet.\n6. Ha mé em eûz gwasket ar boblou em frouden, hag em eûz hô mezviet em buanégez, hag em eûz diskaret hô ners d’ann douar.\n7. Koun em bézô eûz a drugarézou ann Aotrou ; meûli a rinn ann Aotrou évit kémen̄d en deuz gréat enn hor c’hén̄ver, évid ann holl vadou en deûz rôed da di Israel, en deûz skuḻet war-nézhan̄ hervez hé vadélez, hag hervez al lôd brâz eûz hé drugarézou.\n8. Hag hén̄ en deûz lavaret : Koulskoudé va fobl eo ; bugalé dinac’h in̄t ; hag hén̄ a zô deûet da Zalver d’ézhô.\n9. Enn hô holl c’hlac’har né két bet glac’haret, hag ann éal a zô dira-z-han̄ en deûz hô dieûbet : enn hé garan̄tez hag enn hé drugarézou en deûz hô dasprénet ; hô douget en\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/59&oldid=156907 »\nKemmoù diwezhañ degaset d'ar bajenn-mañ d'an 20 Meu 2020, da 16:35.


Daouzekved kentel - Wikimammenn\nMoullerez ar "C’hourrier", 1900 (p. 148-158).\n◄ Unnekved kentel Daouzekved kentel Trizekved kentel ►\nAn hini a gar Doue n’en deuz morse droug oc’h he nesa\n1. — Ar pez a vir ouz-omp na d-a droug enn-omp, pa vez eun dra pe eun den-bennag oc’h ober poan d’e-omp, a ziskouez anat hor beuz eur spered eaz ha mad. Er c’henteliou a-raok euz bet lavaret petra zo mad da ober e-kever beza hegarad ha mad, ha setu ama c’hoaz eun darn kelennou all diwar-benn hevelep tra, kelennou int hag a zo ive mad-meurbed da heuilla.\n2. — Kaout eur galoun izel hag eur spered eaz a voe ar pez a garaz muia Jezus-Krist. Dre-ze eo e lavar d’e-omp deski dioud he skouer kaout eur spered eaz ha beza izel a galoun. Hor Zalver a voe hanvet oan, ken evit sakrifis ar groaz, ken evit an doare ma vevaz ha ma tremenaz he vuez war an douar, ha dreist-holl evit an doare ma varvaz. E ti Gaïfaz, pa voe roet eur javedad d’ezhan ha lakeat eun den dievez, Jezus ne reaz nemet lavaret : « Mar em beuz komzet fall, diskouezit d’in penaos, ha mar em beuz komzet mad, perak e skoit-hu gan-en ? » Jezus evel-se a c’houzanvaz bete mervel pep poan hep klemm biskoaz. Pa voe stag oc’h ar groaz, ar Juzevien a doue diwar he-benn, oc’h ober goab anezhan, ha Jesus, Oan Doue, a bede evelato he Dad da lakaat anezho didamall.\n3. — Jezus a gar kalz muioc’h eget na c’houfet lavaret ar re a zo izel ho c’haloun, ar re a zo mad hag a c’houzanv ar gwall-gomzou, ar goaperez, an droug-prezeg, an heskinou, an taoliou hag ar gouliou, hep n’ho deuz droug oc’h ar re a wall-gas anezho hag a sko gant-ho. Peden ar galoun a c’hoar gouzanv pep poan er c’his-se hep klemm, a zo atao mad dirak Doue, da lavaret eo, a-zo atao klèvet gant-han. Jezus a lavar e vezo dreist pep tra ar baradoz d’ar re a zo mad hag hegarad. An tad Alvarèz a lavar ive ez eo an nev bro ar re a zo er bed-man disprizet ha gwall-gaset, o veza ne d-eo ket d’an den zo enoret ha prizet mad gant ar bed ez eo miret gant Doue ar rouantelez a bado da viken. « War-henn ma ’z aint diwar an douar, eme ar roue David, ar re vad hag hegarad a vezo eüruz da viken, hag er bed-man zo-ken e vezint c’hoaz enn eur peoc’h braz. » Ar zent ne zalc’hont kas na droug e-bed oc’h ar re ho deuz great poan d’ezho, ho c’haret muioc’h a reont eget na reant diagent, hag evit beza gouzanvet ho foan hep klemm, an Aotrou-Doue a gresk ar peoc’h enn ho c’haloun. « Pa lavar unan-bennag droug ac’hanoun, eme zantez Thereza, e kav d’in e kresk va c’harantez out-han. » Evit beza karet gant-hi ne voa nemet kana gwall-gomzou d’ezhi. Evit dont da veza ker mad-ze, ez eo red e ve ken izel kaloun an den bete lakaat e gwirionez ez eo ar falla euz an dud, ha kredi ez eo da veza disprizet gant an holl. Perak e vez droug atao enn den a zo rok ha brasoniuz ? O veza ma ra stad anezhan he-unan, ha ma kav d’ezhan ez eo red e ve enoret gant an holl.\n4. — Red eo eta mervel enn Aotrou-Doue evit beza eüruz hag evit kaout, a-vrema war an douar, an tanva euz an eurusted gwirion n’ema nemet enn nev. An eurusted-ze, petra-bennag ma ’z eo eun tamm mad disteroc’h eget eurusted Doue, a zo evelato brasoc’h evit an holl zudiou a c’heller da gaout war an douar, eme an Abostol sant Paol d’he ziskibien. Evit kaout ar peoc’h bras-se hag evit beza euruz e-kreiz ar poaniou hag an droug-prezegèrez, ez eo red eta, eur weach c’hoaz, beza maro enn Aotrou-Doue. An neb a zo maro n’en deuz skiant e-bed euz an droug a reer d’ezhan ; evel-se ive an hini a zo hegarad a spered hag a galoun, evel eun den maro, ne wel na ne glèv berad, gouzanv a ra pep dismeganz hep klemm morse. An hini a gar Jezus-Krist, gant eur gwir garantez, a diz eaz ar stad-ze rak neuze o veza en em lakeat holl etre daouarn Doue, e laka hevel-hevel an droug hag ar mad a reer d’ezhan, ar boan hag an dudi, ar c’homzou mad evel an droug-komzou. Evel-se e voa an abostol sant Paol pa lavare : « War neun emaoun gant levenez enn eur mor a enkresiou. » Euruz an hini a c’hell dont d’ar stad vad-se ! Neuze ar peoc’h a vezo enn he ene a dalvezo kalz muioc’h eget holl vadou ar bed-man. Sant Fransèz a Zal a lavare : « Ha petra dalvez ar bed-holl e-skoaz peoc’h ar galoun ? » Hag e gwirionez, da betra eo mad holl denzoriou hag holl enoriou ar bed evit an hini a zo nèc’het atao, evit an hini n’ema ket he galoun e peoc’h ?\n5. — Evit beza atao evel unan gant Jezus-Krist, ez eo red e ve atao ar peoc’h enn ene, hep na ve tenvaleat ar spered morse gant poan e-bed, a be-leac’h-bennag e teufe. An Aotrou-Doue ne choum ket enn eur galoun denval ha nèc’het. Selaouomp war gement-man an aliou a ro d’e-omp sant Fransès a Zal : « Arabad ez afe, eme-z-han, droug e-bed enn-hoc’h ; prennit kloz dor ho kaloun, pe zigarez-bennag a lavarfe, rak eur weach ma vez an droug ebarz, n’omp mui evit kas anezhan kuit nag evit miret out-han d’en em ziroll. » Ar pez zo d’an den da ober da genta, eo eta trèc’hi war ar vuanegez, oc’h he c’has kuit diout-han dioc’h-tu, o tevel hag o lakaat he spered da drei oc’h eun dra-bennag all ; d’an eil, evel an Ebestel pa weljont ar mor o sevel gant eur gaouad diroll, gervel d’ho c’haout an Aotrou-Doue, rak d’ezhan hep-ken eo terri kaouajou ar galoun ; d’an trede, mar d-oc’h bet reuzeudik a-walc’h evit lezel an droug da vont diabarz hoc’h ene, lakiit neuze hoc’h holl nerz d’en em drec’hi, da choum sioul hag e peoc’h ; gwaskit war-n-hoc’h hoc’h-unan, plegit stum ho kaloun, na vezit ket rok na dichek ha komzit mad ha gant karantez oc’h an hini zo savet droug enn-hoc’h out-han. Neuze, torret war-n-hoc’h, ar pez a lavaroc’h a vezo gwelloc’h, mar taolit evez ez eo red lezel ar gouli da giga hag an droug da dremen. Sant Fransèz a Zal a lavare en devoa bet kalz a boan o trec’hi daou dèch fall en devoa, daou dech hag a ioa ho grisiou kroget doun enn he galoun, me lavar ar vuanègez pe an droug hag ar garantez ouz traou an douar. E-kever an tèch kenta, rankout e voa bet d’ezhan, hen he-unan her lavar, evit he drec’hi hag he zisc’hrisienna, stourm out-han epad daouzek vloaz hed da hed. An eil a zistroaz da vad, o tistaga he galoun dioc’h an traou krouet hag o lakaat anezhi da garet Doue hep-ken. Diwar neuze ar zant-se en devoe eur peoc’h ker braz enn he ene ma voa, koulz lavaret, a wel an diabarz anezhan hag ouc’h-penn ker reiz ha ker laouen hag an diaveaz.\n6. — Pa c’houez ar galoun gant an droug, evit diskarga ar gor-ze anezhi, tud zo hag a gred ez eo red leuskeul an teod da vont hag en em ziboella gant difre. Er c’his-se, siouaz ! ne rear nemet kreski ar gaouad fall. Evit beza atao e peoc’h, arabad eo en defe an droug pleg e-hed da c’houeza na da zevel. Mar teu evelato eur weach-bennag da gaout an tu da vont er galoun, evit en em zic’haoui diout-han ha kas anezhan kuit, ne d-eo ket fall tamm e-bed lenn eul levr mad, kana eur ganaouen zantel, pe diviz gant eun all diwar-benn eun dra gaer-bennag. Ar spered-Santel a lavar : « An droug n’ema he gear nemet e kaloun an diskiant en deuz nebeud a garantez ouz Jezus-Krist ; eno e choum pell amzer. » Evit kaloun an den zo fur, e gwirionez, mar d-a an droug dre laer enn-hi eur weach-bennag, ne vezo ket pell hep beza bannet er meaz. An ene a gar Jezus-Krist gant karantez ne vez morse droug enn-han, rak o veza ne fell d’ezhan nemet ar pez a fell da Zoue, en deuz atao ar pez a gar hag ez ema atao e peoc’h. Neb a ra ar pez a fell da Zoue a dorr krenn nerz an droug, e kement poan a c’hoarvez gant-han, hag evel-se ez eo, epep leac’h hag e peb amzer, mad hag hegarad e-kever an holl. Hogen, anez karet a greiz ar galoun, ne d-euz den evit kaout ar vadèles-se e-kever an nesa. An dud a dle gwelet er-vad dioc’h kement-man ne garer morse muioc’h ar re all, eget pa garer ive Jezus-Krist gant karantez ha teneridigez.\n7. — An deneridigez hag ar garantez-man, o veza ne vezont ket atao beo buezek enn-omp, ez eo red d’e-omp, dre ar beden a galoun, en em lakaat a du hag e doare vad da c’houzanv kement poan a c’hellfe koueza pe skei war-n-omp. Evel-se ho deuz great ar zent, hag ez int en em gavet atao e doare da gaout ha da c’houzanv hep klemm pep dismeganz hag an holl boaniou. Ma n’en em grevaomp ket evel-se, a-raok ma tiroll ar gaouad, ne vezimp birviken evit dont a-benn d’en em drèc’hi, pa zavo enn hon enep ; ha neuze an droug, o ren hor c’haloun, a lavaro d’e-omp ober poan evit poan. An droug zo c’houezet e kaloun hon nesa, ha mouget e vezo gant eur gomz dichek ha tearuz ? Tra, biken ! rak kement-se a zo teuler keuneud enn tan evit lakaat anezhan da grègi gwasoc’h-gwasa. Unan-bennag a lavaro marteze : nemet diskiant e ve, piou a choumfe sioul hag e peoc’h, piou a ve hegarad, enn eur ger, e-kever eun den hag a ra poan hep kaout abek ebed ? Sant Fransèz a Zal a gelen evel-hen war gement-man : « Red eo beza mad e-kever an holl, pe ho deuz digarez da ober poan, pe n’ho deuz ket. »\n8. — Neuze eta, evel ma ’z eo desket d’e-omp, ez eo red e komzfemp mad atao : ne d'euz gwelloc’h tra evit mouga an droug, pa strink he c’hwasa tan, rak mar d-eo krog an tan-ze enn hor c’haloun, tevel a zo kalz gwelloc’h. Lagad an droug a zo dall, ne wel mui nemet ar pez a zo fall ha gaou, golei a ra hon daoulagad gant eur goc’hen ken tenval ma laka enn eun douez lealded ha dislealded. Dre-ze ez eo red e rafemp, evel Sant Fransèz a Zal, eur marc’had gant hon teod, evit ma choumo skoulmet ha stag, dioc’h-tu ma klasko an droug dont da c’hwiri enn hor c’hreiz.\n9. — Evelato, eme unan-bennag c’hoaz, ez eo red a-wechou komz huel evit stanka ho genou da dud dizuj ha divergount zo ; rak ar roue David a lavar : « Eat droug enn-hoc’h ha na bec’hit ket. » Evel-se e c’hell mont droug a-wechou enn dud gant na bèc’hint ket. Eno eo ema an dalc’h hag ar pez a zo diez ; ebad eo lavaret. Da welet, a-wechou ez eo deread komz kre oc’h tud a zo, evit lakaat anezho da zont enn-ho ho-unan ; hogen, komz evel-se stard ha dibèc’h a-walc’h a zo, a gredan, gwall ziez d’an den. Ar wella tra da ober neuze eo, mar geller, rei eur gentel-bennag, komz mad atao ha beza war evez oc’h an droug, war-benn ma teuio. Sant Fransèz a Zal a anzave ne voa morse bet eat droug enn-han, hep n’en devije bet keuz goude. Greomp hor mad diwar he goust, ha pa welomp ez a droug enn-omp, tavomp ha gortozomp ken na vezimp deuet adarre war hon tu.\n10. — Pa vezomp skandalet gant ar re ho deuz da welet var-n-omp, pe difaziet gant hor mignouned, neuze e tleomp dreist pep tra diskouez eur spered eaz. Sant Fransèz a Zal a lavar : « An hini a bleg hep poan d’ar gentel, a ziskouez, dre-ze, e kar ar mad n’en deuz ket great, ar mad ma ’z eo kelennet diwar he benn ; diskouez a ra ive e pign kalounek dre zeresiou an nev. » Red eo c’hoaz e vemp mad enn hor c’hever hon-unan. An droug-spered a ro d’e-omp da gredi ez eo da veza meulet an droug hor beuz ouz-omp hon-unan, goude pèc’hi. Ar spered troidellus-se a fell neuze d’ezhan lakaat ac’hanomp da veza nec’het hag enkrezet, ha miret ouz-omp dre-ze na vemp evit ober ar mad. War gement-man setu a lavare sant Fransèz a Zal : « Kredit er-vad an holl sonjou a nec’h ac’hanoc’h ne deuont ket digant Doue, Doue a zo roue ar peoc’h ; dont a reont digant an droug-spered, euz ar garantez ho peuz evid-hoc’h hoc’h-unan, pe euz ar stad a rit ac’hanoc’h. » Setu an tri benn kenta euz an nec’h hag euz an enkrez ho peuz. Pa zilamm eta sonjou ar seurt-se enn hor spered, ez eo red ho c’has kuit dioc’h-tu hag ober fae anezho.\n11. - N’hor beuz morse muioc’h a izomm da gaout eur spered eaz, eget pa vez red d’e-omp skandalat ar re all, rak neb a zo c’houero ha trenk he gomzou pa gelen, a ra muioc’h a zroug eget a vad ; dreist holl mar d-eo poaniet an hini a zo red da gelenn : gortoz ma vezo enn-han he-unan a zo mad. Arabad eo d’e-omp ive klask difazia den, epad 'ma vez droug enn-omp, rak neuze neb en deuz great fall, o welet e komzer re gre out-han, ne raio nemet nebeud a van euz ar pez a glevo. Ar pez a lavarer ama a zo evit mad an nesa ; evid-omp-ni, diskouezomp e karomp Jezus-Krist, o c’houzanv laouen evit-han ar gwall-gomzou ha pep dismeganz all.\nVa Jezus, tad tener ha mad, levenez va ene, c’houi a zo bet goapeat, disprizet ha gwall-gaset gant an dud, grit, dre ho skouer, ma kavimp eaz gouzanv poaniou ha dismeganz ar bed ; dre garantez ouz-hoc’h e fell d’in gouzanv pep tra hiviziken ; roit d’in an nerz da ober evel a lavaran : grit mac’h anavezin ha ma rin penn-da-benn ar pez a fell d’e-hoc’h. Va Doue, er meaz ac’hanoc’h, c’houi a zo ar mad dreist pep mad, ne fell d’in klask netra all e-bed. C’houi a zo bemdez o klask va mad e pep tra, grit n’am bezo ken aked nemet da blijout d’e-hoc’h, grit na zonjo va spered nemet da bellaat ha da dec’het dioc’h kement tra a rafe poan d’e-hoc’h ; grit na c’hoantain nemet ho karet ha plijout d’e-hoc’h ! Kasit diouz-in kement a c’hellfe va zistrei dioc’h ho karet, d’e-hoc’h-hu ec’h en em roan holl ha kement zo ac’hanoun, ho karet a ran, mad dreist pep mad, he karet a ran bete gweled va c’haloun, c’houi zo va muia-karet, Verb en em c’hreat den, ho karet a ran muioc’h evit n’en em garan va-unan, bezit truez ouz-in ha pareit, me he ped, ar gouliou a zo great em ene gant ar pec’hed. En em lakaat a ran etre ho taouarn, o va Jezus, d’e-hoc’h hep-ken e fell d’in beza, hag enn eur c’houzanv pep tra evid-hoc’h, ne fell d’in mad e-bed nemed-hoc’h. Gwerc’hez santel, Mamm va Zalver ha va mamm ive, Mari, ho karet a ran hag enn- hoc’h ema va fisianz ; astennit d’in ho tourn trugarezuz, epad ma vezin o vale dre hentchou poaniuz ar vuez-man.\nAdtapet diwar « https://br.wikisource.org/w/index.php?title=Daouzekved_kentel&oldid=75174 »\nKemmoù diwezhañ degaset d'ar bajenn-mañ d'an 30 Gwe 2015, da 22:10.


Jean-Louis Le Tacon - Breizh ha liesseurted\npe ar c'hoant sinema...\nPaotr a vil varregezh gant ur c'hamera Paluche ? Teknikour pe ijinour ? Videoour arz ? Stourmer ar bloavezhioù 70 gant Torr-e-benn ? Jean-Louis Le Tacon a zo an holl draoù-se asambles, ne baouez ket da zifraostañ.\nAn aotrou Bourdelles, beleg, emsaver breizhat, en doa roet dezhañ da hêrezh ur valizennad filmoù bet graet gantañ e 9,5mm er bloavezhioù 50.\nUr senario faltazi ? Ket, dibaboù Jean-Louis Le Tacon.\nEus pelec'h e teu ar c'hoant sinema ? Dedennus eo gouzout ar perag, pa'n em lakaan da filmañ, da frammañ, da labourat, eo peogwir em eus c'hoant just-a-walc'h.\nAlies eo goude bezañ klasket kalz pe chomet da dermal hag a-greiz-holl ez eus un dra bennak war-nes diwan.\nEm familh, e Treger, e Pontrev, en doa prenet ma zad ur Pathé Marconi hag eñ bet ganet en XIXvet kantved koulskoude.\nSkoliataet e oan e Sant-Jozef e Lannuon, bet on skout ha graet ivez kalz a c'hoariva, plijout a rae din kalz bezañ war al leurenn.\nHa setu an aotrou beleg Bourdelles, diwezhatoc'h em eus kontet e vuhez en ur film Abbé Pierre Bourdelles, l'éveilleur (1987). Un emsaver breizhat bras eo, difenner sevenadur Breizh, denelour, heñchañ a ra ar re yaouank etrezek an hentoù-se. Dedennet eo gant an teknologiezhioù nevez, enrollañ a ra, filmañ. Frammañ a ra e-unan, pegañ ar filmoù, c'hwezh an aketon a zo, kevrinus eo an holl draoù-se. Diwezhatoc'h en deus roet din ur valizennad koc'hennoù, un hêrezh...\nMont a ran d'ar c'hloerdi bras da Sant-Brieg. Ar valizennad a zo aet diwar ma spered.\nDigeriñ a rin anezhi pell goude e 1976 pe 1977. Un teñzor.\nEtretant em eus kollet ar feiz met pas ar c'hoant filmañ.\nAn amzer a ra e dro. Goude studioù relijiel e tizoloan ar varksouriezh. Ar bloavezh 68 !\nStourmer on e La Cause du Peuple, lakaat a ran ma anv e sokiologiezh e Roazhon. C'hoariva ha propaganda a ya asambles, em bleud on. Adtapet e vin gant ar sinema. Prenañ a ran ur c'hamera Minolta en ur stal vras, mont da ran d'ar manifestadegoù, el lec'h ma vez dalc'het al labouradegoù, peogwir e felle din on bac'het gant ar batroned, filmañ a ran, frammañ a ran, un dudi... Emzeskad on, penn-da-benn.\nGant un toullad keneiled, Patrick Prado, Bernard Andrieu, Geneviève Delbos, e savomp ar strollad Torr-e-benn, diwar skouer Kinok Dziga Verov en Unaniezh Soviedel. Kemer a reomp perzh en holl stourmoù : emgann evit an douar e Orvez (Olivier Tric), stourm ar c'haolin e Plezeved, ar Joint français e Sant-Brieg.\nE super-8 e filmomp hag e produomp Nous irons jusqu'au bout, la grève des Kaolins de Plémet ha Voici la colère bretonne : la grève du joint français, sinet Jean-Louis Le Tacon. Guern, les lampadaires du coin du pont ha les fourmis noires gant Patrick Prado ha Geneviève Delbos a zo bet filmet e 1973. Ar merien du ? Ar CRSed !\nBretonneries pour Kodachrome graet e 1974 a zo ur flemmskrid tagus hag a lak an hu war an abadennoù folklorel, war ar re en em ro da zebriñ. Un enklask eo ivez...\nHa Pariz goude-se.\nUr sac'had eñvorennoù : al labourerien, ar CFDT, skol ar straed Ulm, Michel Foucault... Tapout a ran ur priz, hini Prix du cinéma Super 8, ur c'hamera Beaulieu, ar pep gwellañ eus ar Super-8. Echu eo gant ar prantad meur, berr an traoù gant an danevellañ, n'eus ken eus ar stourmoù emsaver. Divicher on. Ret eo din deskiñ micher ar sinema. D'ar poent-se e krou Jean Rouch un doktorelezh sinema e Nanterre, ur stummadur na oa ket furmel tamm ebet, disheñvel eus ar pezh a veze graet lec'h all. Mont a ran hag e tizoloan antropologiezh al lagad.\nE 1979 ez an da filmañ Cochon qui s'en dédit. Souezhet eo Jean Rouch e-unan, met broudañ a ra warnon. Ma film dibenn studi eo hag e talan ouzh pep tra. E-pad devezhioù e choman da sellet ouzh buhez pemdeziek ur saver-loened, Maxime Duchemin, ur saver-moc'h am boa bet tro da welet a-raok. Komzet en doa ganin eus e wallhunvreoù ha dedennet on bet. Enrollañ a ran anezhañ eurvezhioù pad. Klask a ran diskouez e ved diabarzh ha n'eo ket hepken filmañ skeudennoù dioutañ er c'hraou-moc'h. Laeret e vez buhezioù tud ’zo gant ar gapitalouriezh : Maxime a zo e dalc'h e labour ha n'eo ket eñ a ren e vuhez.\nNe'm eus tamm mezh ebet gant ma dibaboù arzel hag a ya pell : livioù peurvec'hiet, sonerezhioù taer-ouzh-taer, savadurioù stroñs-distroñs, a rank tapout krog er sellerien d'o zro. Ret eo mont betek an heug, heug ouzh ar vuhez gouestlet d'ar produiñ askoridik. Ur film a vo graet ur film-emsaver anezhañ, met ne felle ket din e vefe unan anezho : kaoz ebet da vont gant ar skeudennoù, tezenn ebet…\nTizhet eo ar pal, ha priz Georges Sadoul a ya gantañ e 1980.\nMet ne’m eus ket gouezet ren na ma zonkad na ma red-micher. Gallet em bije kendelc'her gant danvez Breizh, ober Pêcheur d'Islande pe filmañ Léviathan ? Met ne fell ket din adober na mont hepken war roudoù Jean Rouch...\nNeuze eo ret din adijinañ, bepred...\nBrisures d'abers a zo bet filmet e 1981, ur c'henlabour gant Chi Yan Wong, ur Sinaad eus Honk-Kong met chom a ra an tem hini an terouer. Ar film, izek da vat, na vo ket degemeret mat.\nGoude-se e ran ur bern filmoù all, un hanter-kant bennak en holl. Enklaskoù, taolioù-kaer, video-arz, filmoù gourc'hemennet... labour videoour, teknikour, ijinour. Ul labour hollek tro-dro d'ar c'hamera Paluche (ur c'hamera hezoug ha skañv), stummañ, kelenn. Bremañ e ran filmoù buhezskridoù, en em filmañ a ran ivez. Marteze e klaskañ peurserriñ ar c'helc'h ? Filmañ a ran ar maezioù el lec'h ma ’maon o chom.\nVideo en dour gant Waterproof e 1986, meskañ ar skeudennoù fiñvus gant doareoù all, dañs, rock, punk; kazetennoù video, graet em eus gant ar video niverel adalek 1988, L'arpenteur des mers e 1992, un teulfilm L'éloge de la lenteur e 1996, ur prantad sevel ti Chroniques de chantier de restauration des peintures murales de l'Abbaye de Saint-Savin (trésor de l'Unesco) e 2008, niverelaat Cochon qui s'en dédit e 2011 skignet gant embannadurioù Montparnasse, hag un oberenn teir lodenn dezhi e 2013...\nHa mont betek lavarout emañ ar c'hoant sinema stag mat ha peg outañ ?!!\nJL-LE-TACON.pdf (573.2 KiB)\nQuarante minutes au sein d’un élevage industriel de porcs. Il y a Maxime, emmuré seul avec mille bêtes assourdissantes. Il y a des tombereaux de merde, il y a ses rêves inavouables. Il n’y a rien d’autre à voir, il y a seulement à (...)


Sun - Site officiel du Parc naturel régional d’Armorique\nAccueilWar-du ar ParkDoareoù liesseurt ar ParkInizi mor an HirwazhSun\nUn enezenn e-rez an eon eo Enez Sun. Ne dap ket uheloc’h eget 1,5 m a us live ar mor pa vez lanvioù bras. Sun a zo 2 km a hirder ha 500 m a ledander. N’eus oto ebet warni, aes eo evit ar familhoù pourmen war droad warni.\nUl lec’h da ziwall eo koulskoude peogwir eo bresk. Arabat deoch digempouezañ stad an enezenn en ur sevel bernioù bili pe gemer anezho kuit ganeoc’h. Pourmennit war ar gwennodennoù hep implij ho pizhier-bale a sikour dizoleiñ ar gwiskad douar a vez krignet ingal. Taolit evezh ha klaskit chom hep direnkañ ar spesadoù lapoused-lec’hid (noueliged, skraviged c’hwiton) a gustum neizhiañ war an douar ha war ar bili.\nEmañ Sun e-barzh Mirva Biosferenn mor an Hirwazh gant Eusa hag enezeier Molenez. Monedoneoù ar bigi a gas ar weladennerien tro ar bloaz o loc’hañ diouzh Gwaien. Ar veaj a bad un eurvezh hag ar vag a dremen a-hed aodoù ar C’hab. Emañ Sun a-eeun gant Beg ar Raz, ul lec’h all a zo brudet ha darempredet gant an holl.\nUr wech ‘maez deus ar vag, kit war ho pouezig evit sellet mat ouzh ar porzh, ar banelloù hag o zalioù tiez livet. Gant ma vefe sklaer an amzer war ar mor war du ar c’hornog, war bouez dek kilometr bennak, e c’hellfec’h merzhout Ar Men, unan deus an tourioù-tan brudetañ e Breizh, lec’hiet e penn-pellañ Chaoser Sun.


Kantreadennoù An Drouizig e miz Meurzh\nE-kerzh miz Meurzh 2016 eo bet pedet An Drouizig d'un nebeud darvoudoù evit brudañ hag eskemm diwar-benn labour ar gevredigezh.\nSizhunvezh ar brezhoneg a c'hoarvez etre ar Sadorn 12 hag ar Sul 20 a viz Meurzh. Gant kevredigezhioù Bro-Naoned e vo aozet darvoudoù tro-dro d'ar yezh ha kinniget e vo gant Kentelioù an Noz d'ar 15 a viz Meurzh adalek 7e noz en Ti Keltiek ur ginnigadenn diwar-benn labour ar gevredigezh, heuliet gant ur gouel staliañ (Install party) evit lakaat meziantoù e brezhoneg war hoc'h urzhiataer, pellgomzer, pe hoc'h alc'hwez USB. Staliet e vo un urzhiataer evit kinnig ar c'hoari video Steredenn, savet gant ar studio Pixelnest ha bet troet e Brezhoneg e 2015.\nRoll an darvoudoù e Liger-Atlantel evit sizhunvezh ar brezhoneg\nGouel ar frank a vo e Lannuon d'ar Sadorn 26 a viz Meurzh e sal an Ursuladezed. Un hollad a ginnigadennoù hag a standoù tro-dro d'ar meziantoù ha d'ar sevenadur frank a vo kinniget aze. Pedet eo bet An Drouizig da gomz diwar-benn kudennadur troidigezh ar meziantoù frank da 11e beure. An devezh-pad e vo ur stand gouestlet d'An Drouizig en dachenn geodedel. Aze e vo tu kaozeal, tapout goodies ha prenañ pegsunioù C'hwerty da lakaat war ho klavier.\nMont a raio An Drouizig betek Dulenn d'ar 5 ha 6 a viz Meurzh evit un emvod etrekeltiek aozet gant Mozilla evel ma oa bet warlene. Du-se e vo komzet eus danvezioù liesseurt ha labouret war an troidigezhioù a vank. Gallout a rit lenn ar roll-labour war wiki Mozilla.


PENNAD-DIGORI - Diocèse de Quimper\ngand Tad Mark, euz Abati Landevenneg\nAviel an Aotrou Krist\nKelou mad Rouantèlèz Doue\nAbaoe kantvejou ha kantvejou, en he ’fedennou hag en he ’feiz, Pobl Israel a hortoze gand mall Rouantèlèz an Aotrou Doue.\nHe gortoz a ree, ével m’ema o hortoz he ’frankiz eur bobl toull-bahet ha gwasket. Ar Brofeted eo o-doa roet da anaoud ar Rouantèlèz-se :\n« Setu o tond, war goabrenn an neñv evel eur Mab dén. Roet ez eus bet dezañ impalaeriez, en or ha rouantèlèz : E impalaeriez a zo eun impalaeriez peurbadel ha ne dremeno ket, hag e rouantèlèz ne vo biken distrujet ». (Dan. 7 – 13, 14).\nE-kreiz ar gortoz-se a-vad, e veze kavet mesk-ha-mesk c’hoantegeziou speredel hag esperañsou douarel eur bobl izelleet.\nAR HELOU MAD\nHogen, setu o sevel a-nevez, war lez ar Jordan, eur Prefet all. Hennez eo Yann. Ar pez a embann, setu just ar pez a hortoz ar bobl : « Rouantèlèz Doue a zo tost. Bezit keuz d’ho pehejou ».\nHag e-keid ha m’ en em lez ar bobl da veza soubet gantan e dour ar Jourdan evid pardon ar pehejou hag an distro da Zoue, Yann a ziskouez dezo gand e viz an hini a zeu war e lerh : « An hini n’eo ket din da zilasa dezan e zandalennou. An hini a vadezo er Spered hag en tan ».\nP’e-neus Herodez taolet Yann en toull-bah, ha lakeet troha dezan e benn, neuze, Jezuz en em ziskouez d’e dro. Mond a ra dre Vro-Halilea a-béz en eur embann Kelou Mad ar Rouantèlèz.\nRag ar Rouantèlèz bremañ a zo aze, ar Rouantèlèz Doue-ze gortozet abaoe keid-all : « An dud dall a wél, ar re gamm a gerz, an dud lor a zo purifiet, ar re vouzar a glèv, ar re varo a zav da veo, hag ar Helou Mad a zo roet da anaoud d’ar re baour ».\nAn dra-mañ, dreist-oll, rag « Eüruz ar re ’zo pao ur a·spered, dezo eo Raouantèlèz Doue ».\nROUANTELEZ A ZANTELEZ\nMed Rouantèlèz Doue a zo eur Rouantèlèz a zantèlèz. Goulenn a ra dreist pep tra ma tistroio ar halonou vouz Doue ; ma vo hemañ roue enno, ha neket an arhant, ar blijadur, al lorhentez.\nRouantèlèz Doue eo ar béd nevez a lakaio Doue da ziwan, en eur gas e Spered e kalon an dud, ma teuint da veza e vugale o kaoud lod en e eürusted peurbadel.\nE-doug daou vloaz leun, Jezuz a zigaso da bep hini, d’ar re baour koulz ha d’ar re binvidig, d’ar re vihan koulz ha d’ar re vraz, ar Helou Mad.\nDre e gomzou ha dre e oberou, dre e gelennadurez, e barabolennou dreist-oll ha dre e vurzudou, ha n’int nemed skeudennou euz ar wir ’frankiz, Jezuz a zisplego petra eo Rouantèlèz e Dad.\nAn engroez a zo en-dro dezañ, ar Pennou-Braz, ar Saduseaned, ar Farizianed, ar Bublikaned hag ar beherien, o ’fedi a raio oll da vond e-barz ar Rouantèlèz : « Distrait ouz Doue, ha kredit er Helou Mad ».\nHag en-dro dezañ e vodo e ziskibien ar gwella Kavet : « Deoh-c’hwi eo bet roet ar hras da anaoud Mister Rouantèlèz Doue ».\nSiwaz ! Petra ’zo erruet ? Buan, ar pennou-braz a zeuas de veza e enebourien douet. Ar Bobl, he-unan, da genta leun a dan, a zo bet a nebeudou en em dennet kuit, dirag ar haled ma kave ar pez a houlenn Rouantèlèz Doue :\nAn diskibien, da vihana, daoust hag o-deus komprenet ? : « Da biou ez afem, eme Bèr. Ganit eo ema komzou ar Vuez peurbaduz ».\nKoulskoude e vo gwerzet gand unan euz e ziskibien. Pèr, e-unan, a naho anezañ hag ar re all a deho Dioutañ : « Ni a grede deom eo eñ eo e-nefe dieubet Israel, a lavare, gand tristidigez, daou ziskibl war hent Emmaüz.\nRag, pep tra ’zo chomet a-dreuz war eur groaz : « Or Beleien-Vraz, emezo, hag or pennadureziou, o-deus e werzet hag e gondaonet d’ar maro, hag o-deus staget anezañ ouz ar groaz ».\nKredi a ree dezo e oa bremañ echu evid mad gand Rouantèlèz Doue, dre varo Jezuz e-unan : « Setu tri devez dija m’eo erruet an traou-ze ».\nEun aviel hepken\nHogen, da vintin Pask, e strinkas a-nevez ar Helou Mad : « Savet eo a varo da veo ! »\nYa, Jezuz a zo beo hag ar béz a zo goullo. Da Vari a Vagdala, d’ar merhed, d’an diskibien bodet diouz an noz, Jezuz a zo en em ziskouezet.\nAn daou ziskibl, o-unan, oh ober hent war-zu Emmaüz, ne ouient ket edo aze o vale ganto en o-hichenn, d’en em rei dezo da anaoud dizale, o terri ar bara ganto ouz taol. Neuze, hepkén, e teu dezo ar sklerijenn.\nE SKLERIJENN AR ZUL FASK\nEvel-se ive eo bet Pask al luhedenn a bar e-kreiz an noz du. Bez’ ez eo bet, en eun taol, ar goulou a sklerijennas kalon an diskibien.\nE-doug daou vloaz leun o-doa baleet da heul Jezuz, o-doa e zelaouet, e zoujet gand dudi, e garet.\nN’o-doa ket komprenet mad da genta. Bremañ avad, an oll eñvorennou-ze a zistro d’o spered hag e komprenont oll tamm-ha-tamm.\n« Pa oe savet a varo da veo, e ziskibien a zeuas dezo da zoñj e-noa lavaret an oll draou-ze, hag e kredjont ennañ ».\nBremañ eo eh adkavont Kelou Mad Rouantèlèz Doue, med eet diouti oll gaillar an douar ha leun a skéd e sklerijenn dibar an Aotrou Doue : Rouantèlèz Doue, Rouantèlèz a garantez hag a beoh, ha n’ez eer enni nemed dre ar baourentez a galon ha poaniou ar groaz.\nGwelloh e komprenint c’hoaz, pa ziskenno warno, deiz ar Pantekost, evel eun taol avel, ar Spered-Santel hag a jeñcho o halonou.\nOber a raio ive, anezo oll, bodet stard er feiz, e Iliz kenta.\nKIT DRE AR BED\nHa kerkent, setu i o vond dre ar béd da embann Kelou Mad ar Rouantèlèz : « Ar Jezuz-se hag ho-peus krusifiet, eme Sant Pèr, Doue e-neus e zavet a varo da veo. Doue e-neus greet anezañ Aotrou ha Krist. Grit pinijenn ha resevit ar Vadeziant en ano Jezuz Krist. Reseo a reoh ive donezon ar Spered-Santel ».\nHag e ziskibien a ya, niverusoh atao, da brezeg dre oll Rouantèlèz Doue : Pèr, Yann ha Jakez hag ar re all ; e Jeruzalem, e Sezarea, dre ar Palestin, ha Bro-Zamaria. Pelloh c’hoaz, e Bro ar Bayaned.\nIlizou a zav dre oll. Med ive, diroll a ra warno ar reveulzi, an heskinèrèz. Jezuz e-noa henn lavaret dezo en a-raog. Med n’euz forz !\nDirag doriou Damaz, Saul a zo strinket d’an douar diwar e varh. Ha setu eñ, d’e dro, o kas pell Kelou Mad an Aotrou Krist. Ar Helou Mad n’eus nemetañ ; « Int-i, koulz ha me, setu petra ’ brezegom ».\nRag n’eus nemed eur Helou Mad. Kelou Mad, e gregach, eo : « Eu angelion », e-neus roet deom « Aviel » e brezoneg hag « Evangile » e galleg.\nN’eus nemed eun Aviel. Ar pez ema Pèr o prezeg eo an Aviel. Ar pez ema Yann o prezeg eo an Aviel. Ar pez ema Paol o prezeg eo an Aviel.\nAR PEZ ON-EUS KLEVET\nHa petra ’zo en Aviel-se ? Petra eo ar Helou Mad-se ? Ar pez m’eo bet test an diskibien anezañ, « int-i hag a-deus bet debret hag evet gantañ ».\n« Prezeg a reom deoh ar pez on-eus klevet, ar pez o-deus gwelet on daoulagad, ar pez o-deus touchet on daouarn ».\nKement-se oll, sklerijennet hiviziken gand Rezureksion Jezuz ha gras ar Spered-Santel.\nAn oll envoriou-ze, ar sklerijenn-se a-béz, an Iliz he-deus bet ezomm anezo dioustu, da brezeg d’ar Juzevien ha d’ar Bayaned, da gelenn ar gristenien genta, da respont da abegou he enebourien, da zispenn an tamallou-e-gaou. Evid pedi ive, hag evid lida mad Sakramant an Aoter, dreist-oll. Evid beza gouest atao da rei gwelloh da anaoud or Zalver Jezuz-Krist.\nNeuze a-vad, e-mesk an eñvoriou dispar-ze, eo bet réd ober eun dibab hervez ezommou an ilizou kenta.\nDarn euz komzou Jezuz, euz e oberou, a zo bet ankounac’heet, a-dra-zur. Darn all a-vad, dre ma oa ezomm anezo, a zo bet miret da viken, da genta dre gomz ha goudeze dre skrid.\nAn dibab, e-touez an eñvoriou chomet er sperejou, a zo bet greet e-doug an daou-ugent vloaz kenta euz buez an Iliz. Gweled a reer mad kement-se e liziri Sant Paol, bet skrivet etre ar bloaveziou 50 ha 65.\nEvel-se o-deus kemeret buez danevellou ar Basion hag ar Rezureksion, hini préd ar Gambr-lid ha kalz a re all. Dastumet eo bet ive komzou Jezuz war ar vuez kristen, war fin ar béd, e barabolennou, e vurzudou...\nHag ar skridou kenta-ze, en eur vond a iliz da iliz, a zo deuet da veza, tamm-ha-tamm, madou an oll.\nUnan euz e ziskibien, eun deiz, a zo deuet dezañ ar zoñj vad da zastumm eun nebeud anezo, ha d’ober ganto eur skrid-danevell, ennañ ar pez a zell ouz Jezuz, azaleg e vadeziant beteg e varo hag e adsao da veo.\nHag al levrig kenta-ze, a zo bet anvet, evel-just, eun « aviel ».\nMed, diwallom ! N’ema ket aze an Aviel en e béz, ar Helou Mad a-béz euz Rouantèlèz Doue.\nAn Aviel a zo ive Liziri Sant Paol. An Aviel a zo ive liziri Sant Pèr, Sant Yann ha Sant Jakez.\nAn Aviel, erfin, eo oll gemennadurez Jezuz a embann an Iliz a-béz abaoe ugent kantved hep diskrog, beteg an deiziou a-vremañ.\nKen founnuz eo danvez an Aviel-ze, ma ne zeuer ket a-benn, abaoe daou vil bloaz, da zuna anezañ an oll dalvoudègèz a zo ennañ.\nEvel-se edo dija an traou e penn kenta an Iliz. Kement hini a glaske e brezeg a ree euz e wella.\nPaol, Pèr, Yann ha re all moarvad, o-deus skrivet liziri. Mark a-vad e-neus kavet gwelloh skriva al leorig-se, a zo ennañ eun nebeud traou ha komzou euz buez Jezuz, evel ma vezent embannet, e pep leh d’ar mare-ze.\nGreet e-neus kement-se, evel-just, en eur zoñjal er re hel lennfe, da lavared eo ar Gresianed.\nSkriva e-neus greet ive, hervez e hiz dezañ, gand e galon hag e spered hag ive e garakter. Setu perag eo anvet al levrig-mañ : « An Aviel hervez Sant Mark ».\nRe all a zeuio war e lerh hag a raio eveldañ : Maze, eur hristen hag a oa Juzeo. Lukaz, eur Gresianad desket. Ar re-mañ ive a skrivo en eur zoñjal en o lennerien, ar Juzevien deuet da veza kristenien evid ar henta, ar Gresianed evid an eil. Ha pep hini, ouspenn, a raio hervez e zoare gand e galon hag e spered ha gand e garakter. Hag o levriou a vo anvet : « An Aviel hervez Sant Vaze » hag « An Aviel hervez Sant Lukaz ».\nDiwezatoh e teuio eur pevare Aviel. Hemañ a denn muioh c’hoaz d’an dén e-neus e skrivet.\nE eñvoriou da hemañ a zeu euz mammennou all, digand tud all. Ha ne vo ano gantañ euz oberou ha kelennadurez Jezuz, nemed goude beza hir-brederiet warno.\nDre e zisplègaduriou diwar-benn Jezuz, eñ a-vad eo a ziskouezo ar gwella mister Mab Doue : E levr a vo anvet : « An Aviel hervez Sant Yann ».\nPevar Aviel a zo eta. Med e gwirionez ne reont nemed unan. Ha koulskoude ma ’z eo fellet da Zoue e vije Pevar Aviel, n’eo ket heb abeg.\nDremm Jezuz a zo enni kement a zoareou disheñvel, ma rank beza greet ouspenn eur zell warni, evid ma ve dizoloet mad he haerder a-béz. Ha Doue a zo bet fellet gantañ or-bije ar pevar daol-lagad-se, disheñvel an eil diouz egile.\nAblamour da ze n’eo ket mad meska ar Pevar Aviel de ober unan hepkén. Réd eo lenn pep hi ni anezo en e bart-e-unan, kompren kemennadurez disheñvel pep hini anezo.\nRei a reom amañ, a-raog pep aviel, eun nebeud eveziadennou, evid ma vezint komprenet gwelloh.\nPENAOS LENN AR PEVAR AVIEL\nN’eo ket hirio nemetkén, a-dra-zur, eo ez eur bet kroget da lenn ar Pevar Aviel. Ha kennebeud all, n’eo ket hirio eo ez eur bet kroget da zigemer Kelou Mad ar Pevar Aviel, ha da heulia o helennadurez.\nRéd eo anzav, koulskoude, ez eus bet kavet henchou nevez abaoe tregont pe zaou-ugent vloaz, hag a ro sklêrijenn d’o hompren gwelloh.\nAr pez on-eus lavaret a-raog a dle dija rei sikour da gompren petra int. Setu amañ ouspenn eun nebeud eveziadennou hag a hellfe mired da gemer gwenojennou fall.\n• Ar Pevar Aviel n’int ket skrivet da veza levriou lstor. Ne hellfed ket lavared anezo ez int « Buez or Zalver Jezuz-Krist ».\nA-dra-zur, ar pez a gontont a zo gwir, diazezet ma ’z eo war lavariou tud hag a zo bet test. Med an Avielou n’ema ket o ’fal konta deom dre ar munud ar pez e-neus bet greet ha lavaret or Zalver Jezuz-Krist.\nN’o-deus kén pal, nemed embann Kelou Mad Rouantèlèz Doue, digaset gand Jezuz, a-dreuz e vuez, e varo hag e Rezureksion.\nArabad klask enno piz pep darvoud ha pep komz euz buez Jezuz. Hag, evid gwir, ar pez a gont unan, ne glot ket atao penn-da-benn gand ar pez a gont egile, ha kennebeud all, nag er memez doare, nag er memez urz.\n• M’on-eus komprenet mad penaoz eo bet savet ar Pevar Aviel, on-eus komprenet ive penaoz ne roont ket da weled na da gleved Jezuz war-eün. Hag eo gwelloh an traou evel-se.\nAn ebestel, an diskibien o-deus gwelet ha klevet anezañ. Ha ni her gwél e daoulagad estlammet an esbestel hag an diskibien. Ni her hlèv a-dreuz komzou an ebestel hag an diskibien.\nEvel-se eo. Ne heller mond daved ar Hrist nemed a-dreuz an Iliz. Eur wirionez eo honnez hag a zo pouezuz braz. Rag, a-dreñv Mark, Maze, Lukaz ha Yann, ema an Iliz. Hi eo he-deus resevet Kelou Mad an Aotrou Krist. Hi eo a zo karget da brezeg anezañ d’ar béd. Ha diganti eo e tleom-ni reseo, d’on tro, ar Helou Mad.\nPa lennom an Aviel hervez Sant Mark, eo gand daoulagad Mark eo e sellom ouz Jezuz, gand kalon ha feiz Sant Mark.\nPa lennom an Aviel hervez Sant Yann, eo gand daoulagad Yann eo e sellom, gand e galon ha gand e feiz.\nAr memez tra evid ar pez a zell ouz liziri Sant Paol ; drezo ez eom daved ar Hrist, a-dreuz feiz ha kalon Paol.\n• Arabad lenn an Aviel gand ar memez c’hoant hag an hini ne glask nemed kleved eun istor gaer.\nRéd eo lenn ar Pevar Aviel evid kleved enno kelou Mad an Aotrou Doue, Kelou Mad e Rouantèlèz.\nAn Aotrou Krist eo Mestr peb amzer ha pep dén. Dirag ar Hrist e tleer atao respont « ya » pe « nann ». Ne heller ket chom hepkén war ar hoant-gouzoud.\nOuz kement dén a zigouez gantañ abaoe daou vil bloaz e ra atao ar memez goulenn e-neus bet greet ouz Pèr : « Ha te, piou a lavarez ez on ? »\nJust a-vad, evid ma teufem da rei eur respont a zoare d’ar goulenn-se, eo ez eo bet skrivet ar Pevar Aviel, hag embannet ar Helou Mad, rag enno eo roet deom da houzoud eo ar Hrist evidom « an Hent, ar Wirionez hag ar Vuez ».\nHemañ eo ar gér diweza a gaver en diweza euz ar Pevar Aviel :\n« Jezuz e-n eus greet c’hoaz dirag daoulagad e ziskibien, e-leiz a vurzudou ha n’emaint ket skrivet el leor-mañ. Ar re-mañ a zo bet laket dre skrid evid ma teufeh da gredi eo Jezuz ar Hrist, Mab Doue, hag en eur gredi, da gaoud ennoh ar Vuez en e Ano ». (Yann, 20, 20).\nTad Mark SIMON,\nAbati Landevenneg, 1982.\nTraductions de la Bible en breton / Troidigeziou ar Bibl e brezoneg\nEvid lenn ar fichennaoueg pdf, klikit war ar skeudenn\n(pour consulter le document au format pdf, cliquer sur l’image)


Hag e nevez ?\nBRO NAONED : Pezavare an distro ?\nE penn kentañ miz chwevrer e oa bet un dael e Naoned diwar-benn adstagañ Bro Naoned ouzh Breizh.\nDilennidi eus an UDF, ar PS, ar re chlas hag an UDB a voe pedet da roiñ o meno diwar-benn an holl gudennoù a sav rannerezh ar vro dirak 300 den. Nachet e voe dont gant ar RPR hag ar PC, ar pezh neo ket gwall souezhus.\nEvit Edouard Landrain, maer ha kannad UDF Ankeniz, neus mar ebet " Bro Naoned zo lodenn eus Breizh hag emaon e penn eus ur gêr vreizhat ". Hemañ a gav dezhañ ez ay an traoù war-raok ma vez pouezet mat war personelezh kreñv ha dibar hon bro.\n" Gwerzhiñ Breizh a challer dre ar bed a-bezh. Hon hen vro he deus un dalvoudegezh dispar ". Jean Yves Cozan, eñv, nemañ ket mui e kas gouzout hag eñv emañ Bro Naoned e Breizh pe get ken anat eo a-fed an istor. " Goubeizh a challer ivez en un Europa gevredadel ". eme Edouard Landrain ha Georges Aubron Kuzulier ker glas e Naoned, daoust ma neus ket anv choazh eus ment ar broioù a vefe enni.\nArlivetoch e voe komzoù Geneviève Chignac, Kuzulierez kêr PS e Blaen. Hervez he soñj ne challer adstagañ bro Naoned ouzh Breizh hep soñjal er pezh a vezo gwraet gant ar pevar departamant all eus broioù al Liger. Memes tra he doe kalon awalch da anzaviñ e teue ar gudenn abaoe ar chreizennañ gall ha mare Vichy. War soñj e ranker bezañ amañ. Evit ar vaouez-se evel evit tud all ne vefe ket azas Bro Breizh gant he 5 departamant e-keñver ar melestradur hag an ekonomiezh. Amañ e teu en-dro soñj ar chornog bras. Ha ne vefe ket kement-mañ kentoch un digarez da enebiñ dan adunvaniezh ?\nPetra bennak a soñjer ne vezo ket eus ar chornog ma ne vezo ket adunvanet Breizh evel ma lavar Michel François, Kuzulier kêr UDB e Naoned.\nAr gudenn a gaver e Breizh diwar-bouez an harzoù zo ken gwir all e peurrest Bro-Chall. Ret e vezo un deiz bennak harzañ en-dro ar broioù bihan evel ma voent araok an dispach gall. Perak, evel ma kennig tud zo, e tlefed goulenn meno an dud gant ur referendom diwar benn un didrochañ nevez pa ne voe ket goulennet o meno e 1941 evit sevel rannvroioù Kalvezel. Anavezet eo mat bremañ soñj tud Bro-Naoned diwar benn ar gudenn-se : 64 % anezho a zo a-du gant adunvaniezh Breizh.\nPoent e vefe ivez da gêr Roazhon ha da gêr Naoned dihanañ da choari o brezel bihan diamzeret ha da dud Bro Naoned en em zispachañ muioch er stourm-se\nUn dra zo sur, ma vennomp mont war-raok gant hent an adunvaniezh, e vezo ret mont da Naoned da vanifestiñ dar 6 a viz Meurzh evit gwaskañ choazh war enebourien hon bro.\nE deroù miz Here e vo sinet gant Bro-Chall karta ar yezhoù minorelezet, setu ar cheloù mat kinniget gant Lionel Jospin da zilennidi e gostezenn bolitikel dar mercher 7 a viz Here\nPebezh taol Kaer...\nMa vez tu da vezañ laouen gant disklêriadennoù a seurt-se, ne cheñcho moarvat netra e stad an traoù en deiz a hiziv.Arabat sorchenniñ ! Neo ket deut ar Jakobined da vezañ sot a-greiz-holl memestra !\nPa vez lavaret sinañ e vo sinet e gwirionez an nebeutañ ar gwellañ, ar pep retañ ha setu holl kuit da vezañ disammet gant ar garta-se. E-giz-se e chello lavaret Bro-Chall e ro kred ha gwarez de yezhoù hep reiñ gwirioù nevez dezho. Ouzhpenn da se e chomo ar sinadur dindan diviz a-berzh ur Stad e-giz Bro Chall a zo dija memestra sklêrijenn ar bed holl hag ivez bro gwirioù mabden, d.l.e eo arabat gortoz e rofe gwirioù nevez de geodediz. Neuze e vo sinet gant un disklêriadenn a-gevret o lavaret krak ha berr ha splann neus « e Bro Chall nemet ur bobl, ar Challaoued hag e vez roet gant ar Stad an hevelep gwirioù de holl geodediz ha nhe deus morse anavezet minorelezioù en he bro » Neo ket brav an dra-se...\nAn archant, aze emañ an dalch ivez hag a-raok pep tra, neuze e vefe dav gortoz ivez archant ouzhpenn da gadarnaat ar sinadur. Ne vo ket ! Gouizieien ar gouarnamant a zispleg deomp « pennaennoù hag anaoudegezhioù zo er Garta, neuze ne vefe ket ezhomm ag archant ouzhpenn eviti da vezañ talvoudus goude e sinadur hag e wiriekadur ». (Sic !)\nDav dar re a vez o laouenaat er mare-mañ prederiañ un tammig da veizhañ abegoù an araokadennoù kinniget, setu pezh a lavar Ni Hon-Unan goude ar chammedig aonik war-raok-se. Kontammet e oa bet Lionel Jospin gant Tony Blair kentañ ministr Breizh-Veur pa oa deut hennezh e Bro-Chall, war a seblant, emichañs ne bareo ket re vuan...\nRet eo deomp chom war evezh hag unanet muioch eget biskoazh. Ar stourm evit ar brezhoneg a gendalch hag hep gwelet an traoù war an tu fall, arabat gortoz re digant ar gouarnamant, greomp an traoù Ni Hon-Unan.\nNi Hon-Unan (emsav yaouank evit emerenerezh Breizh) a sav a-enep emzalch dichouzañvus kannidi zo da vare ma oa aet ar gaoz war ar « PACS ».\nHervez an itron Boutin eo bet un trech « speredel » ha neo ket bet un trech « jedoniel », oberoù e-giz-se ne chellont ken met ober drouk dan demokratelezh. Ouzhpenn da vezañ pell da vezañ speredel, he deus emzalch an intron maget ar « Front National ». Anaoudegezh ar choubladoù nint ket dimezet pe e vefent arallreizhidi pe get zo ur chammed war-raok a-bouezh evit ar gevredigezh.\nUr chammed war-raok a rofe ur statut e-keñver ar gwir dan holl re o deus choant da vevañ asamblez a hir dermen. Talvezout a ra ar PACS evit ouzhpenn daou vilion a dud a vev asamblez, en o zouez 30 000 koublad heñvelreizhidi.\nNHU a choulenn e vefe ar PACS ur chammed war-zu un anaoudegezh ofisiel eus statut ar choubladoù heñvelreizhidi. Emichañs e cheñcho al lezenn-mañ ar sell a vez gant ar gevredigezh war ar vinorelezh heñvelreizhel.


Diviz ar Yaou | Reform program istor-geografiez : "Plas ebet c'hoazh evit Istor Breizh!"\nVendredi 29 mai 2015 à 14:29 -\nD'an 11 a viz even e vo manifestet en-dro gant ar gelennerien a-enep reform ar skolach. Komzet e zo bet just awalc'h diwar-benn adreizh ar programoù istor-geo etre diryaou noz etre 19e10 ha 1930. Bez e oamp gant tri den. Daou gelenner istor-geo ha rener an ti-embann TES.\nErwann ar Berr , kelenner istor-geografiez e skolaj Jakez Riou Diwan Kemper> Marc Cochard , kelenner istor-geografiez e skolaj Meskoad Landerne en hentenn divyezhek> Christophe Nikolaz , rener an ti-embann TES\nAdselaouit amañ an diviz-klok :\nDIVIZ - Program Istor\nUn istor ideologel ?\nHervez Luc Ferry, ministr kozh an deskadurezh stad, reform ar programoù istor a zo ur "spont". Un istor ideologel a lak dreist-holl ar bouez war kablusted Europa en trevadenniñ pe er sklavourez. Ret eo eme Luc Ferry kentoc'h kelenn karantez ar vro. Selaouit amañ respont Erwann ar Berr, kelenner e skolaj Jakez Riou Diwan Kemper :\n"Chom a ra an istor ur benveg politikel evit plantañ d'ar vugale ar pezh a fell dezho"Erwann ar Berr, kelenner e Diwan\n8e15 DIVIZ - Romant broadel\nDibosupl embann levrioù nevez benn 2016\nLakaet e vo e plas adreizh ar programoù e miz gwengolo 2016. Ret e vo neuze embann levrioù nevez, met dibosupl e vo kaout al levrioù e galleg kement hag e brezhoneg. Christophe Nikolaz a zo rener an ti-embann TES :\n"Dibosupl e vo a-benn 2016. Forzh penaos e labourimp muioc'h mui gant alc'hwezioù USB"Christophe Nikolaz, rener TES\n7e15 DIVIZ - levrioù\nPlas Istor Breizh er programoù nevez\nAr sizhun tremenet e oa bet kaset ul lizher, gant Kreizenn Istor Breizh, da Najat Vallaud Belkacem evit ma vefe kelennet muioc'h Istor Breizh. Da-geñver plan adframmañ ar skolaj o deus c'hoant izili ar gevredigezh mont pelloc'h gant kelenn istor hor rannvro. Fulup lanoë a zo sekretour ar gevredigezh :\n"Muioc'h a emrennerez a vo roet d'ar gelennerien, mat e vefe d'ar rektoriez boutañ warno evit kelenn istor Breizh"Fulup Lanoë, sekretour Kreizenn Istor Breizh\n6e15 Lizher da Najat SON 2\nRespont Marc Cochard, kelenner istor-geografiezh e skolaj Meskoad Landerne :\n"Sklaer eo e vez kentoc'h kelennet Istor Breizh en hentennoù Divyezh, Dihun pe Diwan"Marc Cochard, kelenner divyezhek\nDIVIZ - Istor Breizh


"Brest-Douaroù ar Meurvor " : ur vro nevez evit an douristed\nE Plougonvelen (29) eo e oa roet lañs ent-ofisiel d’ar vro nevez-se evit an douristed, d’an 18 a viz Kerzu, gant Pierrick Massiot, François Cuillandre, Prezidant Pol meurgêr Bro Brest, ha Maria Vadillo, Besprezidantez ar C’huzul-rannvro karget eus an touristerezh hag ar glad.\nDalc’h an 12 hag an 13 a viz Kerzu 2013 berr-ha-berr\nGwelit divizoù pennañ ha kendivizoù an dalc’h e video.\nDaeadeg Diwanidi Breizh-Kef kengredit\nSébastien Simon, skiper diwanad nevez !\nKemer a raio paol ar Figaro Bretagne - Crédit mutuel evit daou vloaz, da-heul Corentin Horeau, goude bezañ bet trec’h en Daeadeg. Gourc’hemennoù ivez d’an daou c’hourfennad all, Nedeleg Bigi hag Hugo Kerhascoet, o deus stourmet betek penn !\nLabour-douar ha filierennoù rouez\nUr programm oberoù evit sevel gouennoù rouez eus Breizh\nE Gwinien e vo roet lañs ent ofisiel da brogramm Kevread gouennoù Breizh, harpet gant an SLE Sevel loened ha Rannvro Breizh.\nDalc’h ar 17 hag an 18 a viz Here e berr gomzoù\nGwelit an divizoù pennañ ha kendivizoù an dalc’h gant ur video.\nTreuzdougen ha nammded\nUr servij « Mont d’an THR » nevez\nAdalek ar 1añ a viz Eost emañ ar Rannvro oc’h arnodiñ ar « Mont d’an THR », ur sevij nevez evit skoazellañ an nammidi.\nTrains Développement durable\nUr banne gouloù war ar gennad yec’hedel ha sokial\nImplij ha stummadurioù\nEus ar 7 d’an 11 a viz Here ez aoz ar Rannvro « Sizhunvezh ar gennad yec’hedel, sokial ha mezegel-ha-sokial », anezhi un abadenn evit brudañ ar stummadurioù, ar micherioù, hag ar postoù-labour a c’haller kavout er filierenn-se e Breizh.


ket a - Wikeriadur\nDrol a-walh e ve din mond da lavared mann ebed diwar-benn an dud pa n'em-eus ket a leh d'ober. — (Jules Gros, Le trésor du breton parlé Deuxième Partie, 1970, p. 312.)\nAr Chartreuzed ne zebront ket a gig ; pesked o deve d'ar goueliou ; yun a reont diwar bara ha dour epad hanter-kant devez arôk Pask ; o bara zo bara heiz. — (Yann-Vari Perrot, Erwan ar Moal, Bue ar Zent, Montroulez, 1912, p. 689.)\nAze n'eus ket a gaillar ouzoh-hu. — (Jules Gros, Le trésor du breton parlé Première Partie, 1966, p. 211.)\nNe vo ket a gig da goan ? — (Jules Gros, Le trésor du breton parlé Troisième Partie, 1974, p. 196.)\nn'eo ket a boan\nNe ra ket a hlao, med n'eo ket seder an amzer. — (Jules Gros, Le trésor du breton parlé Deuxième Partie, 1970, p. 458.)\nNa roinn ket d'ac'h a winn-gwenn, — (Fañch an Uhel, Gwerziou Breiz-Izel 2, An Oriant, 1874, p. 256.)\nMe n'am-eus ket bet a win. — (Jules Gros, Le trésor du breton parlé Première Partie, 1966, p. 100.)\nN'eus ket a war em gwerzid. — (Jules Gros, Le trésor du breton parlé Deuxième Partie, 1970, p. 193.)\nDu-mañ pa vo an avel diwar borz ar bagou, ne vo ket a voged en ti. — (Jules Gros, Le trésor du breton parlé Première Partie, 1966, p. 143.)\nBili war ziribin Ne zastumont ket a vezhin . Krennlavar\nAr gwastell -mañ, 'vat, a vruzun : n'e-neus ket a zalh. — (Jules Gros, Le trésor du breton parlé Deuxième Partie, 1970, p. 84.)\nN'he-deus ket a zamant da draou an dud all. — (Jules Gros, Le trésor du breton parlé Deuxième Partie, 1970, p. 85.)\nhep ket a\nAdtapet diwar « https://br.wiktionary.org/w/index.php?title=ket_a&oldid=229467 »\nKemmoù diwezhañ degaset d'ar bajenn-mañ d'an 25 Gen 2017, da 09:35.


Pajenn:Marigo - Buez ar Saent.djvu/217 - Wikimammenn\nPajenn:Marigo - Buez ar Saent.djvu/217\nMaximou spirituel Sant Beneat\n1. Grit an oll vad a allot, ha credit bepret n’hoc’h eus græt netra.\n2. Evit beza parfet, ho pezet ur galon humbl, ha carit Doue hac o nessa dre ur garantez pur ha disinteresset.\n3. Petra na refem-ni quet, ma sonchemp ervad er c’homsou divin-mâ : clasguit da guenta Rouantelez an Eê, hac e quefot pep-tra.\n4. Seul vuy a reomp evit Doue, seul vuy a c’hraçou a recevomp digantâ.\n5. An hini a oar pidi mad ne squiz morse o pidi.\n6. An nep a sonch bemdez er maro n’en deus quet aoun da vervel ; hac an nep a sonch er Barados a gaf douç ar maro.\n7. Ar guella moyen evit ober ervad e oll actionou eo songeal e vezer guelet gant Doue ê peb-lec’h.\nSant Beneat en e yaouanctis a guitaas e gonsortet, quentre ma velas e coumancent da guemeret re a liberte. Disquit dre e exempl da bellaat diouz ar goal gompaignunez. Ma comprenac’h mad peguen dangerus eo ar goal gompaignunezou, e tec’hac’h prontoc’h diout-o eguet na dec’hac’h arauc ur sarpant pe arauc an tan.\nEil Reflexion. Ar Sant-mâ n’en devoa quet quent græt sign ar Groas var ar pez a oa presantet dezàn da eva, hac e pehini emedo ur poeson, ma teuas ar veren da derri. Descomp dre quemen-mâ an avantaich a so da veniguen ar boed.\nPa en em lequeomp ous taul bezomp fidel da offri da Zoue ar repas a zeomp da guemeret : quemeromp-èn, non pas evit countanti or gourmandis, mæs evit gallout goudeze servicha Doue, en ur ober hon labour hervez hor c’hondition. Heuliomp an avis a ro deomp an Abostol Sant Paul : Pe c’hui a zebro, pe c’hui a evo, pe c’hui a raï un dra bennâc-all, grit-èn evit gloar Doue.\nTrede Reflexion. Evit chasseal ar songesonou dishonest gant pere e voa importunet, en em ruillas var\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/217&oldid=134321 »


Kinnig al lojeiz | Le repaire des pêcheurs\nWar al lec’hienn-mañ e kavoc’h an holl ditouroù a-bouez diwar hol lojeiz, ur gwir ti martoloded bet savet en naontekvet kantvet, tost kenañ eus Beg ar Raz,e kêr Plogo, e penn kornog Breizh.\nAl lojeiz-mañ hon eus arnevezet gant an ivoul a lak da vont war-raok ar re tomm d’o c’halon ar vein hag ar c’hoad . Klasket hon eus bepred chom emskiant ouzh un ezhomm a-sklerijenn hag a-spas, stag skeudenn an ti ouzh hini ar mor .\nDav deomp lavarout penaos e v al lec’hienn-mañ kalz muioc’h eget ur c’hinnig eus al lojeiz nemetken : kavout a raoc’h un hollad a-hentoù virtuel, pourmenadennoù e skeudennoù o pediñ ac’hanoc’h da zizoleiñ an natur, ar pesketañ pe glad an tiez e penn-mañ eus ar bed, ar C’hap Sizun e anv, un nor a-feson digor war Park mor an Hirwazh.\nHo pezit pedet evit un devezh da vezañ hor c’houvidi el lojeiz,beajit ganeomp en ur gemer perzh en un douristelezh a-dalvoudegezh : kejañ a daol trumm gant Itron kefeleg da serr-noz war al lanneier pe klevout gwerzioù frommus ar sonerezh keltiek e kevrin ur chapelig war vord ar morr, n’ez eus priz ebet evit seurt prantadoù a-eürusted.\nNiver a-gambroù : 3\nGorread hollek : 120 m²\nUn ti-gevell eo en ur geriadennig sioul..\nRez al leur : Kegin ha sal bevañ gant un oaled bras e maen, trepas gant levraoueg, sal dour, WC ha kouez.\nEl laez : Kambr 1 : gwele doubl (160X200) ha mezzanine-sal-c’hoari . Kambr 2 : gwele doubl (160×200). Kambr 3 : gweleoù gevell, sal-dour, WC.\nEkipamant : Tommerezh dre dan, mekanik kouezañ, sec’hourez-dilhad, skaoterez, forn mikro-skinoù, skinwel, peadra d’ober war-dro ar babig, liñselioù da feurmiñ.\nLiorzh kloz, leur dirak an ti, tachenn c’hoari, barbecue, arrebeuri diavaez. Ur wazhig a red el liorzh .


Pajenn:Perrot - Bue ar Zent.djvu/763 - Wikimammenn\nPajenn:Perrot - Bue ar Zent.djvu/763\nPevare devez a viz Du\nKardinal hag arc’heskob Milan (1538-1584)\nCharlez, mab d’ar c’homt Jilbert Borrome ha da Vac’harit Medicis, a oa ganet en Milan, d’an 2 a viz here 1538. E dad a oa eun den eus ar re wellan. Kommunian rê bep sul, ha bemde e lavare war e zaoulin ofis an Iliz. Sevel a rê holl vugale emzivad e vêrerien, ha rannan rê etreze aluzennou ken bras, ma veze tamallet gant e vignoned d’ober gaou ouz e vugale. Mes hen a lavare d’eze : « Ma kemeran preder gant bugale ar beorien, Doue, eun tad mat evel mac’h eo, a gemero ive preder gant ma re ma-unan. » E garante evit ar binijen a oa par d’e garante evit ar beorien. E bried, eus he zu, a oa skouer holl itronezed vras Milan ; ne golle ket eur pennad eus he amzer ; ne veze gwelet, kouls lavaret, o vont eus ar gêr, nemet evit mont d’an iliz pe d’eur manati bennak.\nAr c’houec’h krouadur a roas Doue d’eze a gemeras holl skouer war o vertuziou ; koulskoude, hini ebet ne reas muioc’h a enor d’eze eget Charlez. Adalek e vugaleach, e roas merkou anat eus e zantelez da zont. Goude bezan boulc’het e studi en Milan, ec’h eas da Bavi da zeski lezennou an Iliz ha lezennou ar vro. Daoust d’an danjeriou a gaver o heuilh ar skoliou bras, ne dec’has ket eur gammed diwar hent ar furnez. Evel e dad, e kommunie bep sun, hag e tec’he diouz ar vignoned ha diouz al lec’hiou a vije bet goest da lakat ar garante en kenver Doue da glouarât en e galon.\nEun doktor a oa anezan o tont d’ar gêr. Er miziou war-lerc’h, ar c’hardinal Medicis, e eontr, deut da vezan ar pab Pi IV, a hanvas anezan da gardinal ha da arc’heskob en Milan, daoust ma n’en devoa neuze c’hoaz nemet tri bla warn-ugent. Bezan oe skoazel e eontr epad ar c’houec’h vla ma chômas war Gador sant Per ; dre e aked e oe klozet konsil-meur Trant evit brasan mad an Iliz. Krenvât a rê e galon dre an devosion, e spered dre ar studi, e gorf dre ar skuizder. Derc’hel a reas da vezan eun den yaouank umbl ha seotus en pep tra ouz Doue hag ouz e vikel war an douar.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/763&oldid=141069 »


Buhez ar Sent/1913/Bertin - Wikimammenn\nBuhez ar Sent/1913/Bertin\n< Buhez ar Sent | 1913\n◄ Lorans Justinian Bertin Ren ►\nar c’houec’hved devez a viz guengolo\nSANT BERTIN, ABAD\n(Gouel ar zant-ma a errue deac’h)\nBertin a ioa ganet e kear Konstans er Suis, hag a zeskaz a-vihanik karet ar vertuz ha disprijout ar bed. Iaouank-flamm oa c’hoaz pa’z eaz da gouent Lukseuill asambles gant daou vignoun hag a ioa ho hano Mommolin hag Ebertram. C’hoant en doa da gerzet var roudou sant Omer, he genderv, a ioa eat di enn he raok.\nEr gouent-se e reat skol d’ann ampoent var gement tra a zell oc’h ar relijion, hag heb dale Bertin hag he zaou vignoun a deuaz da veza habil-braz var ar skianchou sakr, evel ma’z oa dija sant Omer. Mes aketuz oant ive da zantifia ho studi dre ar bedenn ; rak ne glaskent nemed plijout da Zoue e peb tra.\nEtre daou, sant Omer a oue hanvet da eskop e Terouann, hag a benn daou vloaz goude, abad Lukseuill a gasaz d’ezhan Bertin, Mommolin hag Ebertram, evit he zikour da c’hounit tud ar vro-ze da feiz Jezuz-Krist. Guir eo, ann Aviel a ioa bet prezeget eno guech all ; mes ann anaoudegez anezhan n’oa ket eat doun er sperejou, ha tost kant vloaz a ioa m’oa ankounac’heat.\nNe c’houfe den lavaret pegement a boan o devoue ann tri visioner o lakaat eur bobl, hag a ioa hanter-c’houez, da zilezel servich he idolou ha da guitaat he vuez fall. Goulskoude Doue a vennigaz ho labour, ha bez’o devoue erfin ann eur da zastum eunn eost puill a eneou enn eur vro ha n’oa ket doareet da zougen kalz a frouez.\nBertin hag he zaou goumpagnoun a zavaz eur gouent evitho var eur menez, ha Mommolin a oue lakeat da zuperior abalamour m’oa ar c’hosa. Mes, a benn nebeut bloaveziou, ar gouent-se ne oa mui braz aoualc’h evit loja ar re a deue da c’houlenn beza resevet ennhi. Savet e oue eta eur gouent all, eul leo ac’hano, enn eur plas hanvet Sithieu, ha Bertin a oue choazet evit beza superior ar gouent nevez-ma.\nHeb dale e oue guelet eno kant hanter-kant manac’h, ha betek daou c’hant zoken. Bertin a zalc’he eunn urs kaer enn ho zouez ; mes ive bez’ez oa he-unan evitho eur skouer a bep seurt vertuziou. Miret a reant a boent da boent ar reolenn a vuez roet gant sant Kolomban d’he ziskibien. Ne zebrent nemed bara ha louzeier glaz, pe griziou poazet enn dour, ha ne event morse a vin.\nRannet oant e meur a rumm evit gellout kana noz-deiz meuleudiou ann Aotrou Doue, ha peb rumm a iea d’he dro d’ann iliz evit ann dra-ze. Ar re all a veze o labourat ; mes enn eur labourat ne ehanent ket da bedi ken nebeut. Goulskoude ho labour a ioa tenn meurbed, hag eunn eston eo sonjal er basianted o deuz renket da gaout evit ober douar mad euz ar guerniou hag euz ann toullou-lagenn a ioa kent var dro Sithieu.\nGoude beza gouarnet ar gouent-se epad seiz vloaz hag hanter-kant, sant Bertin a roaz ann dilez euz he garg, hag a lakeaz eunn all da abad enn he blas. Divar neuze e tremene he holl amzer enn eur chapelik en doa savet enn henor d’ar Verc’hez e kichen ar vered. O c’houzout erfin e tostea he heur diveza, ec’h asamblaz he venac’h enn dro d’ezhan, ha goude beza lavaret d’ezho chom el leac’h ma edont ha kendelc’her da zervicha Doue evel a reant, e varvaz e peoc’h d’ann 9 a viz guengolo euz ar bloaz 709, oajet a ouspenn kant vloaz.\nAnn holl n’int ket galvet gant Doue da guitaat ar bed ha da vont d’ar gouent ; mes ann holl a dle labourat d’en em zantifia ha da zavetei ho ene, enn eur ren, peb hini enn he stad, eur vuez e guirionez kristen. Hag evelse eo a rit-hu ? Ha poania a rit-hu e guirionez da drec’hi hoc’h ioulou fall ha da bellaat dioc’h ar pec’hed ha dioc’h kement tra a zoug d’ar pec’hed ? Ma ne rit ket, n’emaoc’h ket var hent ar baradoz, ha ma n’emaoc’h ket var hent ar baradoz, diouallit !... Ann hent all eo hent ann ifern ; rak n’euz nemed daou hent evit ann den er bed-ma. Hervez ann hini o pezo heuliet epad ho puez c’hui a gavo, d’hoc’h heur diveza, euruzdet pe boaniou nag a bado da viken.\nAdtapet diwar « https://br.wikisource.org/w/index.php?title=Buhez_ar_Sent/1913/Bertin&oldid=32650 »\nKemmoù diwezhañ degaset d'ar bajenn-mañ d'an 19 C'hwe 2012, da 11:13.


Uxío Novoneyra - Wikipedia\nDelwenn Uxío Novoneyra, war blasenn vras Lugo\nEugenio Novo Neira (Folgoso do Courel, 19 a viz Genver 1930 - Santiago de Compostela, 30 a viz Here 1999), anavezetoc'h evel Uxío Novoneyra, a oa ur skrivagner galizek, saver barzhonegoù ha kontadennoù evit ar vugale.\nMab da labourerien-douar e oa hag en em lakaet e oa da sevel barzhonegoù pa oa er skol eil derez e Lugo. Studioù lennegezh ha prederouriezh a reas e Madrid. E 1951 e tistroas da C'haliza ha kregiñ da embann skridoù galizek. Goude-se ez eas da Vadrid en-dro, e 1962, da labourat evit ar skinwel hag ar skingomz. Distreiñ a reas da C'haliza e 1966 ; dimeziñ a reas da Elba Rei e 1973 ha teir merc'h o devoe. E 1983 en em stalias da vat e Santiago de Compostela. Eno e voe prezidant Kevredigezh ar Skrivagnerien C'halizek, betek fin e vuhez e 1999.\nEn e varzhonegoù e tiskouez mennozhioù broadelour ha marksour. Os Eidos (Ar pradoù) eo e oberenn anavezetañ, embannet e 1955. Gouestlet e voe Devezh al Lizhiri Galizek da Novoneyra e 2010.\nAdtapet diwar « https://br.wikipedia.org/w/index.php?title=Uxío_Novoneyra&oldid=1886123 »\nDevezh al Lizhiri Galizek\nKemmoù diwezhañ degaset d'ar bajenn-mañ d'an 8 Her 2020, da 10:57.